title: Fearless

text: Fearless voi tarkoittaa ainakin seuraavia:


title: Aarne Pelkonen (laulaja)

text:
Aarne Pelkonen (s. 1986) on suomalainen baritoni sekä lied-, oratorio- ja oopperalaulaja.
Vuosina 2015–2017 Pelkonen oli kiinnitettynä Oldenburgin oopperassa Saksassa, jossa hänen roolejaan olivat muun muassa Figaro Mozartin oopperassa "Figaron häät".Saksan kiinnityksen jälkeen Pelkonen on toiminut freelancerina.


title: Aarne Pelkonen (laulaja)

text: Pelkonen valmistui Sibelius-Akatemiasta vuonna 2014 Marjut Hannulan oppilaana. Hän on opiskellut laulua myös professori Thomas Quasthoffin, Thomas Hampsonin, Barbara Bonneyn ja professori Elisabeth Werresin johdolla. Liedmusiikkia hän on opiskellut Ilmo Rannan, Wolfram Riegerin ja Gerold Huberin johdolla.


title: Aarne Pelkonen (laulaja)

text: Pelkonen on esiintynyt muun muassa Heidelberger Frühling -festivaalilla ja Wienin Musikvereinissa. Suomessa hän on konsertoinut Tapiola Sinfoniettan, Helsingin Barokkiorkesterin ja Tampere Filharmonian solistina. Elokuussa 2015 Pelkonen esiintyi Hannu Linnun johtaman Radion sinfoniaorkesterin solistina Alban Bergin oopperassa "Wozzeck".


title: Aarne Pelkonen (laulaja)

text: Vuonna 2013 ilmestyi Pelkosen ensiäänite "Virsi", ja samana vuonna hän teki Yleisradion ensinauhoituksenaan Brahmsin "Neljä vakavaa laulua".


title: Aarne Pelkonen (laulaja)

text: Vuonna 2013 Pelkonen voitti Lappeerannan valtakunnallisen laulukilpailun.


title: Aarne Pelkonen (laulaja)

text: Huhtikuussa 2015 Pelkonen voitti kolmannen kansainvälisen Sibelius-laulukilpailun ensimmäisen palkinnon ja Ylen klassisen musiikin toimituksen myöntämän erikoispalkinnon. Hänet kutsuttiin samalla myös Leif Segerstamin johtaman Turun filharmonisen orkesterin itsenäisyyspäivän konsertin solistiksi vuonna 2015.


title: Aarne Pelkonen (laulaja)

text: Pelkonen ja pianisti Juho Alakärppä ovat saaneet palkintoja kansainvälisissä liedkilpailuissa Berliinissä ja Enschedessä.


title: Ranskan konsulaatti

text: Ranskan konsulaatti oli Ranskan hallitus vuosina 1799–1804. Se perustettiin niin sanotun Brumairekuun 18. päivän vallankaappauksen (9. marraskuuta 1799) jälkeen, jossa aiempi direktoriohallitus syöstiin vallasta. Konsulaatin perustana oli vuoden VIII perustuslaki, jonka mukaan toimeenpanovalta tuli jakaa kolmen konsulin kesken. Käytännössä ensimmäinen konsuli Napoleon Bonaparte oli jo tuolloin maan todellinen johtaja ja kaksi muuta konsulia toimivat lähinnä keulakuvina. Siirtymävaiheessa kahtena muuna konsulina toimivat Emmanuel Joseph Sieyès ja Roger Ducos. Sieyès oli alkujaan laatinut toisenlaisen esityksen kaappauksen jälkeiseksi perustuslaiksi, mutta Bonaparte korvasikin sen omalla versiollaan, joka mahdollisti hänelle suuremman vallan. Myöhemmin kahtena muuna konsulina toimivat Jean Jacques Régis de Cambacérès ja Charles-François Lebrun. Napoleonin asema ensimmäisenä konsulina vahvistettiin kansanäänestyksellä helmikuussa 1800. Toisella kansanäänestyksellä elokuussa 1802 hänen asemansa muutettiin elinikäiseksi.


title: Ranskan konsulaatti

text: Vuoden VIII perustuslain mukaan konsulit valittiin 10 vuoden kaudeksi. Lainsäädäntövalta jaettiin 80-jäsenisen senaatin, 100-jäsenisen tribunaatin ja 300-jäsenisen lakiasäätävän kokouksen kesken. Tribunaatti sai keskustella lakiesityksistä, mutta ei äänestää niistä; lakiasäätävä kokous sai äänestää, muttei keskustella. Senaatti sai muuttaa perustuslakia ensimmäisen konsulin esityksestä. Konsulit valitsivat ensimmäisen senaatin jäsenet ja senaatti vuorostaan tribunaatin ja lakisäätävän kokouksen jäsenet. Lainsäädäntöelinten jäsenet oli valittava notaabeliluetteloista, jotka koottiin välillisillä vaaleilla. Miehillä oli periaatteessa yleinen äänioikeus. Muodollisesta demokratiasta huolimatta todellinen valta oli ensimmäisellä konsulilla eli Napoleonilla, joka nimitti ministerit ja virkamiehet. Hallitus sai oikeuden myös lakien säätämiseen ja vallasta riisuttu parlamentti jäi lähinnä kumileimasimen asemaan. Valtakunnan neuvoston ja senaatin kautta Napoleon saattoi käytännössä myös ajaa muutoksia lainsäädäntöön ja perustuslakiin. Lisäksi hän oli asevoimien ylipäällikkö ja vastasi Ranskan ulkopolitiikasta. Lainsäädäntöelimet eivät missään vaiheessa toimineet itsenäisesti ja oppositiohenkiset edustajat erotettiin vuonna 1802 tribunaatista.


title: Ranskan konsulaatti

text: Muita konsulaatin ajan merkittäviä poliitikkoja olivat ulkoministeri Charles Maurice de Talleyrand sekä poliisiministeri Joseph Fouché.


title: Ranskan konsulaatti

text: Konsulaatin aika päättyi vuonna 1804, jolloin Napoleon kruunautti itsensä keisariksi. Myös keisariudesta oli sitä ennen järjestetty kansanäänestys, jossa aiempien tavoin kansan hyväksyntä oli lähes yksimielinen. Seuraava vaihetta Ranskan historiassa kutsutaan ensimmäiseksi keisarikunnaksi.


title: Aarne Pelkonen (vuorineuvos)

text: Aarne Vilho Pelkonen (28. heinäkuuta 1909 Pernaja – 28. marraskuuta 1984) oli suomalainen yritysjohtaja ja vuorineuvos (1959). Hän oli Metsänomistajain Metsäkeskus Oy:n johtaja 1940–1947, Rauma-Repola Oy:n Rauman tehtaiden johtaja 1951–1955 ja Veitsiluoto Oy:n toimitusjohtaja vuosina 1955–1974.


title: Yrjö Pöyhönen

text: Yrjö August Pöyhönen (22. marraskuuta 1897 – 10. lokakuuta 1971) oli Suomen Puolustusvoimien eversti ja sodan ajan rykmentin komentaja.


title: Yrjö Pöyhönen

text: Pöyhönen osallistui vuonna 1918 Suomen sisällissotaan ja kävi Vöyrin sotakoulun. Hän palveli nuorempana upseerina ja komppanianpäällikkönä Terijoen Rajavalvontapataljoonassa sekä Käkisalmen Läänin Rykmentissä 1918-1921. Polkupyöräpataljoona 1:ssä hän palveli 1921-1928. Tampereen rykmentissä hän toimi yleisesikuntaupseerina 1928-1931. Yleisesikunnan tilitoimistossa hän työskenteli esiupseerina ja toimistopäällikkönä 1931-1939.


title: Yrjö Pöyhönen

text: Talvisodan ja jatkosodan alun ajan Pöyhönen oli Päämajan tiedustelutoimiston päällikkönä 1939-1942. Jalkaväkikoulutuskeskus 3:n päällikkönä hän toimi 1942-1943. JR 11:n komentajan hän oli 4.2.1943-26.3.1944. Edelleen vuonna 1944 hän toimi Jalkaväkikoulutuskeskuksen päällikkönä. Kouvolan sotilaspiiriä hän johti 1944-1946, minkä jälkeen hän erosi aktiivipalveluksesta. Myöhemmin hän toimi liikemiehenä ajoneuvojen parissa.


title: Vuoden auto Euroopassa

text: Vuoden auto (engl. "Car of the Year") on arvonimi, joka annetaan uudelle markkinoille saapuneelle henkilöautomallille. Vuoden auton valitsee autoihin perehtyneiden lehtitoimittajien raati, jonka jäsenet ovat Euroopasta. Tittelillä on merkitystä mainonnassa ja markkinoinnissa. Vuoden auto on valittu Euroopassa vuodesta 1964 lähtien.


title: Vuoden auto Euroopassa

text: Nimityksen on voittanut usea automerkki, muiden muassa Fiat, Ford, Mazda, Opel, Peugeot, Renault, Simca, Toyota ja Volkswagen.


title: Vuoden auto Euroopassa

text: Vastaavia nimityksiä muista autotyypeistä on Vuoden Rekka/Kuormuri (Truck of the Year) sekä Vuoden Bussiauto (Coach of the Year).


title: Vuoden auto Euroopassa

text: Lähde:


title: Konsuli

text: Konsuli voi tarkoittaa ainakin seuraavia:


title: Tahdon2013

text: Tahdon2013 oli kansalaisaloitekampanja samaa sukupuolta olevien avioliiton puolesta. Valtakunnallinen ja kaksikielinen kampanja käynnistyi tasa-arvon päivänä 19. maaliskuuta 2013. Kansalaisaloitteesta äänestettiin eduskunnassa 28. marraskuuta 2014. Eduskunta hyväksyi aloitteen äänin 105–92 ja se oli ensimmäinen eduskunnan hyväksymä kansalaisaloite. Eduskunta hyväksyi 12. joulukuuta lain toisessa äänestyksessä äänin 101-90 ja tasavallan presidentti Sauli Niinistö hyväksyi lain muutoksen 20. helmikuuta 2015. Laki tuli voimaan maaliskuun alussa 2017.


title: Tahdon2013

text: Kannatusilmoituksia kerättiin 19.3.–19.9.2013. Kannatusilmoituksen allekirjoitti 166 851 suomalaista joista yli 100 000 ihmistä allekirjoitti aloitteen ensimmäisenä päivänä. Allekirjoituksista 156 234 oli annettu Kansalaisaloite.fi-palvelussa ja loput paperilomakkeella. Aloite luovutettiin eduskunnan puhemiehelle 13. joulukuuta 2013.


title: Tahdon2013

text: Tahdon2013-kampanjaa tukivat useat julkisuuden henkilöt ja sen aikana järjestettiin tapahtumia ympäri Suomen. Esimerkiksi huhtikuussa 2013 Tavastia-klubilla pidettiin tukikonsertti, jossa esiintyivät muun muassa PMMP, Olavi Uusivirta ja Scandinavian Music Group. Kampanjalle on tehty myös oma tunnuskappaleensa, rap-artisti Timi Lexikonin ”Yhteensovitaan”.


title: Tahdon2013

text: ProCom – Viestinnän ammattilaiset ry palkitsi Tahdon2013-kampanjan vuoden viestintätekona. Sen palkitsi myös maailman viestintäalan järjestöjen katto-organisaatio The Global Alliance for Public Relations and Communication Management Comm Prix Awards -kilpailun Public Affairs -sarjan voittajana. Se sai myös Regnbågsankan rf:n Guldankan-palkinnon ja QX Gay Gaalan Keep Up The Good Work- ja Vuoden homotapahtuma -kategorioiden voitot. Kampanja oli ehdolla myös Vuoden some-teoksi. Naistoimittajat ry nimesi Tahdon 2013 -kampanjan ja sen vetäjän Senni Moilasen merkittävästä tasa-arvotyöstä Vuoden 2014 kellokkaaksi. Kampanjan perustaja Ida Bergmann nimettiin vuoden nuoreksi eurooppalaiseksi.


title: Tahdon2013

text: Kampanjan pääyhteistyökumppaneita olivat Seta ry, Amnesty International Suomen osasto ry, Sateenkaariperheet ry, Avoin ministeriö, Regnbågsankan rf sekä Trasek ry. Se sai Euroopan unionin Youth in Action -ohjelman tukea. Kampanja oli poliittisesti sitoutumaton ja järjestöistä riippumaton.


title: Runo Wiberg

text: Runo Wiberg (19. tammikuuta 1895 Helsinki – 1. toukokuuta 1979) oli Suomen Puolustusvoimien eversti ja pitkäaikainen rykmentin komentaja.


title: Runo Wiberg

text: Wiberg kävi vuonna 1917 Vimpelin sotakoulun ja toimi talvella 1917–1918 Vöyrin sotakoulun opettajana. Hän osallistui vuoden 1918 Suomen sisällissotaan joukkueenjohtajana ja komppanianpäällikkönä. Wiberg valmistui Kadettikoulusta 1920, sotateknillisestä koulusta 1929 sekä yleiseltä komentajakurssilta 1948. Hän palveli Porin rykmentissä eri tehtävissä 1918–1923. Sotateknillisen koulun jälkeen hän opetti Kadettikoulussa pioneerioppia 1929–1931. Uudenmaan rykmentissä hän oli pataljoonan komentajana ja aliupseerikoulun johtajana 1931–1939.


title: Runo Wiberg

text: Talvisodassa Wiberg toimi 31.12.1939 alkaen JR 10:n komentajana. Jatkosodassa hän vuonna 1941 komensi JR 55:ää ja vuosina 1942–1944 ruotsinkielistä JR 13:a. Jatkosodan jälkeen Wiberg komensi JR 4:ää 1944–1947 toimien samalla Dragsvikin varuskunnan päällikkönä. Helsingin sotilaspiirin komentajana hän toimi 1947–1950. Etelä-Uudenmaan sotilaspiirin päällikkönä hän oli 1950–1953. Vuodesta 1953 alkaen hän komensi Pioneerirykmenttiä.


title: Runo Wiberg

text: Ylennykset: vänrikki 1918, luutnantti 1920, kapteeni 1922, majuri 1928, everstiluutnantti 1940, eversti 1942.


title: Runo Wiberg

text: Wiberg toimi urheiluseura KIF:n puheenjohtajana vuosina 1952–1953.


title: Heikki Pellinen

text: Heikki Tapio Pellinen (17. syyskuuta 1896 Helsinki – 19. elokuuta 1971 Helsinki) oli suomalainen paperi-insinööri ja professori.


title: Heikki Pellinen

text: Hän työskenteli 1920–1930-luvulla useiden teollisuusyritysten palveluksessa (mm. Raahe Oy, Pitkäranta Oy) ja sitten Teknillisen korkeakoulun paperiteknologian professorina 1942–1959. Pellisen puoliso oli Ester Marjatta Siikanen, heidän tyttärestään Marjatta Elisabet Kunnaksesta (s. 1924) tuli lääketieteen ja kirurgian tohtori.


title: Vuoden 1954 jalkapallon maailmanmestaruuskilpailujen karsinnat

text: Vuoden 1954 jalkapallon maailmanmestaruuskilpailujen karsintoihin osallistui yhteensä 45 maata, joista 14 pääsi mukaan Sveitsissä pelattavaan MM-turnaukseen. Isäntämaa Sveitsi ja hallitseva mestari Uruguay pääsivät MM-kilpailuihin ilman karsintaa.


text: Maat jaettiin 13 lohkoon siten, että lohkoissa 1-10 pelasivat Euroopan maat sekä Egypti ja Israel. Lohkossa 11 pelasivat Etelä-Amerikan maat ja lohkossa 12 Pohjois-Amerikan maat. Lohkossa 13 pelasivat Aasian maat. Afrikasta ainoa osanottaja oli Euroopan maiden kanssa karsinut Egypti.


text: Länsi-Saksa selviytyi MM-kilpailuihin


text: Belgia selviytyi MM-kilpailuihin.


text: Englanti ja Skotlanti selviytyivät MM-kilpailuihin.


text: Ranska selviytyi MM-kilpailuihin.


text:
Itävalta selviytyi MM-kilpailuihin.Maat päätyivät tasapisteisiin, jolloin järjestettiin uusintaottelu puolueettomalla kentällä.
Turkki selviytyi arvonnan perusteella MM-kilpailuihin.


text: Puola luopui, jolloin Unkari selviytyi otteluitta MM-kilpailuihin.Tšekkoslovakia selviytyi MM-kilpailuihin.


text: Italia selviytyi MM-kilpailuihin.


text: Jugoslavia selviytyi MM-kilpailuihin.


text: Brasilia selviytyi MM-kilpailuihin.Meksiko selviytyi MM-kilpailuihin.Etelä-Korea selviytyi MM-kilpailuihin.


title: Qirin maanjäristys

text: Qirin maanjäristys, joka aiheutti yli 5 000 ihmisen kuoleman ja 1 700 loukkaantumisen, tapahtui 10. huhtikuuta 1972 Fārsin maakunnassa. Qirissä 80 % rakennuksista tuhoutui.


title: Eino Virkki

text: Eino Ilmari Virkki (17. syyskuuta 1898 Turku – 12. lokakuuta 1972 Helsinki) oli Suomen Puolustusvoimien eversti ja sodanaikainen rykmentin komentaja.


title: Eino Virkki

text: Virkki kävi tykistöupseerikoulun 1918 ja sotakorkeakoulun 1925–1927. Hän palvei KTR 3:ssa 1919–1920 ja aseseppäkoulussa 1920–1921. Erillisen rannikkotykistöpatterin päällikkönä hän oli vuonna 1921. Rannikkotykistön kapitulanttikoulua, myöhemmin meripuolustuksen kapitulanttikoulua, hän johti 1922–1930. Kadettikoulussa sotahistorian ja sotalaitosopin opettajana hän työskenteli 1930–1932. Yleisesikunnassa hän oli toimistoupseerina 1932–1934. Suojeluskuntien yliesikunnan koulutusosaston päällikkönä hän toimi 1934–1938. Satakunnan suojeluskuntapiirin piiripäällikkönä hän oli 1938–1939.


title: Eino Virkki

text: Talvisodassa Virkki komensi helmikuusta 1940 lähtien JR 34:ää. Jatkosodan alettua hän komensi JR 15:tä syyskuuhun 1942 asti. Tämän jälkeen sodan aikana hän toimi vielä kotijoukkojen esikunnassa koulutustarkastajana, päämajan koulutusosaston päällikkönä sekä päällystökoulun johtajana. Jatkosodan jälkeen hän toimi Porin sotilaspiirin päällikkönä 1944–1945. Hän palasi pääesikunnan ulkomaanosaston päälliköksi 1947–1949. Uransa viimeiset vuodet 1949–1953 hän opetti Sotakorkeakoulussa ja erosi sitten aktiivipalveluksesta.


title: Eino Virkki

text: Ylennykset: vänrikki 1919, luutnantti 1920, kapteeni 1924, majuri 1927, everstiluutnantti 1934, eversti 1940.


title: Pelsonsuo

text: Pelsonsuo on suoalue, joka ulottuu Muhoksen, Vaalan ja Kestilän kuntiin. Sen laajuus on ollut 144 km². Se jakautuu Iso-Pelsoon, Pieneen-Pelsoon ja Länsi-Pelsoon, jotka ovat tärkeimmät osat. Se on mutasuota, jota on otettu viljelykäyttöön. Valtio suoritti kuivatusta 1857–1866. Pelson varavankilan alueella on raivattua peltoa. Suolta saadaan polttoturvetta, ja se on ollut Suomen suurin polttoturvevarasto, josta Suo Oy on valmistanut turvebrikettejä. Alueella on myös ollut vuodesta 1950 lähtien hallakoeasema.


title: Pelsonsuo

text: Alueesta suurin osa on poistunut turvetuotannosta ja siirtynyt muuhun käyttöön ja kasvittunut. Nykyisin turvetuotantoa harjoittaa Vapo Oy vuokraamallaan alueella ja maanomistaja on Senaatti-kiinteistöt. Vuokrasopimus on voimassa vuoteen 2021. Tuotannon arvioidaan päättyvän kokonaan vuonna 2017. Suo on määritelty turvetuotantoalueeksi, eikä sen lähiympäristössä ole luonnonsuojelualueita tai arvokkaita maisema-alueita. Pelson alueen soille on laadittu tarkkailuohjelma, joka kattaa myös tuotannosta poistuneiden alueiden tarkkailun.


title: Pelsonsuo

text: Vaalan kunnan alueella on Pelson luonnonpuistoksi muodostettu alue.


title: Mauno von Schrowe

text: Mauno Ilmari von Schrowe (13. heinäkuuta 1896 Heinävesi – 21. tammikuuta 1955 Paimio) oli Suomen Puolustusvoimien eversti ja sodan aikana usean rykmentin komentaja.


title: Mauno von Schrowe

text: von Schrowe osallistui vapaussotaan lääkintätehtävissä ja suoritti Viipurin upseerikokelaskurssin 1918-1919. Talvisodan alkaessa hän komensi JR 28:n toista pataljoonaa ja 17.12.1939 alkaen koko rykmenttiä, josta nuomero muutettiin myöhemmin JR 19:ksi. Välirauhan aikana hän komensi Lounais-Hämeen suojeluskuntapiiriä, josta jatkosodan alettua hän siirtyi JR 23:n komentajaksi 18.6.1941-4.6.1944. Vuoden 1944 aikana hän komensi kahteen otteeseen JR 15:tä, 14.6.1944-5.9.1944 sekä 4.10.1944-20.11.1944. Väliaikaisesti hän toimi 19. prikaatin komentajan viransijaisena syyskuussa 1944. Sodan jälkeen hän toimi Suolahden sotilaspiirin päällikkönä marraskuusta 1944 kesäkuuhun 1945, jonka jälkeen hän erosi vakinaisesta palveluksesta.


title: Wèn kieli

text: Wè eli guéré on Norsunluurannikossa puhuttava kru-kieli. Puhujia on yli 300 000 ja he asuvat Norsunluurannikon Dix-Huit Montagnesin ja Moyen-Cavallyn alueilla maan länsiosassa. Wè:stä on kolme päämurretta (etelä-, länsi- ja pohjois-wè), joista useita eri alamurteita. Murteet eivät ole välttämättä keskenään ymmärrettäviä; esim. pohjois-wèn Kouiblyn murretta ymmärtää vain noin puolet etelä-wèn puhujista. Lisäksi etelä-wè:ssä on 7 konsonanttia enemmän kuin pohjois-wè:ssä.


title: Wèn kieli

text: Useimmat wè:n puhujat osaavat myös ranskaa ja julaa.


title: Wèn kieli

text: Wè on toonikieli, jossa sanan merkitys muuttuu riippuen paitsi toonista myös siitä, onko vokaali nasaalinen vai oraalinen sekä siitä, onko kielen takaosa vedetty eteenpäin vai taaksepäin vokaalia äänettäessä. Jos taaksepäin, vokaali ääntyy höllänä. Pohjois-wè:ssä eli wobéssa on väitetty olevan 14 toonia eli enemmän kuin missään muussa kielessä, mutta tätä väitettä ei ole pystytty vahvistamaan. Pohjois-wè:stä on raportoitu myös vihellettyä puhetta. Etelä-wè:ssä on 10 toonia:


title: Kamajauhola

text: Kamajauhola oli Jääsken eteläisimmässä osassa sijainnut kylä, jonka naapurikyliä olivat muun muassa Ahvola, Oravala ja Ihalempiälä. Kamajauhola rajoittui itäpuolella Antreaan, etelässä Ahvolaan.


title: Kamajauhola

text: Kylän läpi kulki Jääskestä Viipuriin johtava maantie. Lähin rautatieliikennepaikka oli Hannilan asema Antreassa, ensimmäisen Karjalan radan varrella, noin 4-5 kilometrin päässä.


title: Kamajauhola

text: Läheisimpiä vesistöjä olivat pienehköt Oravalanjärvi ja Ahvolanjärvi sekä pieni Ilmalampi, joka sijaitsi kylän rajalla. Kylän läpi virtasi pieni puro, joka laski Ilmalampeen. Kylän maisema muodostui peltoaukeista ja mäistä, joille myös talot oli rakennettu. Näistä huomattavmpia olivat kylän keskustassa sijaitseva Tihveränmäki sekä Heramäki. Kylässä oli vuosien 1870–1879 rippikirjassa 2 maakirjataloa, jotka tosin olivat jakautuneet useille tilanhaltijoille.


title: Erkki Peltola

text: Erkki Olavi Peltola (30. maaliskuuta 1906 Viipuri – 26. kesäkuuta 1993 Helsinki) oli suomalainen biokemisti. Hän oli Valtion maitotalouskoelaitoksen vt. johtaja 1948–1953 ja sen johtaja professorin nimikkeellä vuosina 1953–1967. Helsingin yliopiston dosentti hän oli 1951–1959 meijerikemian alalla. Hän väitteli vuonna 1944 tohtoriksi aiheenaan voirasvan koostumus. Peltola osallistui Jokioisten kunnallispolitiikkaan.


title: Yopal

text: Yopal on Kolumbian Casanaren departementin pääkaupunki. Vuonna 2011 siellä oli 111 200 asukasta.


title: Yopal

text: Kaupunki sijaitsee Kolumbian itäisen vuorijonon juurella. Se on perustettu vuonna 1942. Se on saanut nimensä joko alueella yleisestä "yopo"-puusta tai sydäntä tarkoittavasta achaguan kielen sanasta.


title: Arauca

text: Arauca on samannimisen departementin pääkaupunki Kolumbian koillisosassa. Sen asukasluku vuonna 2011 oli 71 200 henkeä. Kaupunki sijaitsee Venezuelan rajalla; Arauca-joen silta on virallinen rajanylityspaikka.


title: Arauca

text: Kaupunki on perustettu vuonna 1785.


title: Birs

text: Birs () on joki Luoteis-Sveitsissä. Joen pituus on 76,2 km ja se on Sveitsin 11:nneksi pisin joki. Birs saa alkunsa Juravuoristosta, Tavannes'n lounaispuolelta, Col de Pierre Pertuis'n solan tienoilta. Birsin alkuosasta käytetään ranskankielistä nimeä "La Birse". Joki laskee Reiniin Baselin kaupungin itäreunalla, jossa se on Baselin kaupungin ja Birsfeldenin samoin kuin Basel-Stadtin ja Basel-Landschaftin kantonien rajana.


title: Birs

text: Merkittävimmät paikkakunnat joen varrella ovat Tavannes, Moutier, Delémont, Laufen, Aesch, Birsfelden ja Basel.


title: Birs

text: Birsissä on kymmenen vesivoimalaa.


title: Birs

text: Birsin virtaama vaihtelee vuosien 1917-2008 tietojen perusteella vuosittain melkoisesti: joen vuotuinen keskivirtaama alajuoksulla Münchensteinissa - kolmisen kilometriä ennen joen yhdistymistä Reiniin - on ollut 15 m³/s. Suurin keskivirtaama oli vuonna 1939 (28 m³/s) ja pienin keskivirtaama vuonna 1921 (6 m³/s). Päivittäinen vaihtelu on suurempaa: suurin vuorokausikeskivirtaama on mitattu vuoden 2007 elokuussa (383 m³/s) sekä pienin vuoden 1921 heinäkuussa (0,8 m³/s).


title: Toivolan Vanha Piha

text: Toivolan vanha piha on 1800-luvun lopun käsityöläispiha Jyväskylän keskustassa, Cygnaeuksenkatu 2:ssa. Sen herättivät toimintaan kahvilan ja käsityöläispuodin pitäjät ja muut yrittäjät syksyllä 2012. Torin tarjonta vaihtelee sesonkien mukaan. Pihan palveluja ovat myymälä- kahvila- ja museotoiminta, kurssit ja työpajat, opastetut ryhmävierailut, näyttelyt, erilaiset tapahtumat ja markkinat ympäri vuoden. Toivolan Vanhalle Pihalle ja sen kaikkiin kohteisiin on vapaa pääsy Pihan aukioloaikoina ja Toivolan Vanhan Pihan omien tapahtumien yhteydessä.


title: Toivolan Vanha Piha

text: Pihan nimi viittaa sen entiseen omistajaan, Jyväskylän seminaarin verkmestari eli työmestari Herman Toivolaan, joka muutti pihapiiriin vuonna 1880 ja perusti siihen sepänliikkeen. Toivolan sepänpaja valmisti koneita, koneen osia, kaivopumppuja ja muun muassa paloruiskuja. Paja työllisti sepänsällejä, vaskiseppiä ja metallisorvaajia. Useat heistä asettuivat asumaan samaan pihapiiriin ja toivat näin itsekin elämää Jyväskylään. Tontin omaksi lunastanutta Toivolaa alettiin kutsua tehtailijaksi.


title: Toivolan Vanha Piha

text: Vuonna 2010 tontille siirretyt Keski-Suomen museon käsityöläiskodit ovat vanhimpia edelleen pystyssä olevia jyväskyläläistaloja. Kuparisepän talo ja Puusepän talo ovat toimineet museona 1950-luvun puolivälistä saakka. Ne ovat harvinaisia esimerkkejä pienen puutalokaupungin vanhimmasta rakennustavasta ja 1800-luvun asumisesta.


title: Brumairekuun 18. päivän vallankaappaus

text: Brumairekuun 18. päivän vallankaappaus oli Napoleon Bonaparten liittolaisineen Ranskassa 9.–10. marraskuuta 1799 toteuttama sotilasvallankaappaus, jossa maata hallinut direktoriohallitus syrjäytettiin ja korvattiin uudella konsulihallinnolla. Tapahtuma oli ratkaiseva vaihe Napoleonin valtaannousussa ja sitä on monesti pidetty Ranskan suuren vallankumouksen päättymishetkenä. Tapahtumasta käytetty nimi tulee siitä, että Ranskan vallankumouskalenterin mukaan kaappauksen alkamispäivä (9. marraskuuta) oli 18. brumairekuuta vuonna VIII.


title: Brumairekuun 18. päivän vallankaappaus

text: Kaappauksen suunnittelivat Emmanuel Joseph Sieyès ja Charles Maurice de Talleyrand yhdessä Egyptin sotaretkeltä vastikään palanneen kenraali Bonaparten kanssa. Puoli vuotta aiemmin direktorion jäseneksi valittu Sieyés oli avainasemassa Ranskan politiikassa. Hän halveksi voimassa olevaa vuoden III perustuslakia ja uskoi ainoastaan sotilaallisen kaappauksen pelastavan tasavallan jakobiinien tai monarkistien valtaantulolta. Hän oli aluksi taktisista syistä tehnyt yhteistyötä parlamentin jakobiinivähemmistön kanssa, mutta Bonaparten palattua 15. lokakuuta Ranskaan Sieyès saattoi ryhtyä valmistelemaan kaappausta. Suunnitelman taakse saatiin varakkaita rahoittajia.


title: Brumairekuun 18. päivän vallankaappaus

text: Brumairekuun 18. päivänä Ranskan lainsäädäntöelimen ylähuone eli vanhojen neuvosto päätti Sieyèsin ehdotuksesta kokoontua seuraavan päivänä yhdessä alahuoneen eli viidensadan neuvoston kanssa Pariisin ulkopuolella Saint-Cloudin palatsissa ollakseen turvassa väitetyltä jakobiinien salaliitolta. Tarkoituksena oli saada parlamentti paikkaan, jossa Bonaparten komentamat joukot voisivat painostaa sitä kenenkään puuttumatta asiaan. Hänen veljensä Lucien Bonaparte oli hieman aiemmin järjestetty viidensadan neuvoston puhemieheksi ja myös vanhojen neuvoston puhemies saatiin mukaan juoneen. Samana päivänä kaappaushankkeessa mukana olleet Sieyès ja Roger Ducos erosivat direktoriosta ja Paul de Barras painostettiin eroamaan, mikä esti viisijäsenisen direktorion toiminnan. Kenraali Jean Moreaun joukot pidättivät kaappausta vastustaneet direktorit Gohier’n ja Moulinin.


title: Brumairekuun 18. päivän vallankaappaus

text: Kun neuvostot kokoontuivat Saint-Cloudissa 10. marraskuuta, niitä ”suojelivat” eli tosiasiassa piirittivät Bonaparten komentamat 4 000–5 000 miehen suuruiset joukot. Bonaparte kävi puhumassa kummassakin neuvostossa erikseen. Varsinkin viidensadan neuvostossa hän kohtasi myrskyisiä solvauksia ja pakeni paikalta, mutta Sieyès, Lucien Bonaparte sekä Joachim Murat ottivat tilanteen hallintaansa ja määräsivät krenatöörit hajottamaan viidensadan neuvoston kokouksen. Vanhojen neuvosto joutui pakon edessä hyväksymään direktorion ja itsensä hajottamisen sekä kolmesta konsulista muodostuneen tilapäisen hallituksen nimittämisen ylintä valtaa käyttämään. Konsuleiksi nimettiin Bonaparte, Sieyès ja Ducos. Sieyés oli kuvitellut kykenevänsä käyttämään Bonapartea välikappaleenaan ja nousevansa itse kaappauksen jälkeen Ranskan johtajaksi. Tässä hän kuitenkin erehtyi. Napoleon onnistui pian keskittämään vallan itselleen ajamalla läpi vuoden VIII perustuslakina tunnetun valtiosäännön, jossa hänelle luotiin erityinen ensimmäisen konsulin asema. Kaksi muuta konsulia jäivät lopulta ilman todellista valtaa.


title: Brumairekuun 18. päivän vallankaappaus

text: Nimitys ”brumairekuun 18.” muodostui myöhemmin käsitteeksi ja Karl Marx käytti sitä kuuluisasti teoksensa "Louis Bonaparten brumairekuun kahdeksastoista" nimessä. Marx rinnasti Napoleonin veljenpojan Louis Bonaparten syyskuussa 1851 Ranskassa toteuttaman vallankaappauksen vuoden 1799 tapahtumiin.


title: Hessu Hopo – rampin rämäpää

text: Hessu Hopo – rampin rämäpää (engl. "An Extremely Goofy Movie") on Walt Disneyn vuonna 2000 julkaisema animaatio, joka julkaistiin suoraan videolevitykseen. Elokuvan ohjasi Douglas McCarthy.


title: Hessu Hopo – rampin rämäpää

text: Elokuvassa Hessun poika, lahjakas skeittaaja Max aloittaa yliopisto-opintojaan mutta joutuu häpeämään sähläävää isäänsä.


title: Ilmari Pallari

text: Lauri Ilmari Pallari (12. helmikuuta 1898 Oulu – 16. maaliskuuta 1965) oli Suomen Puolustusvoimien eversti ja sodanaikainen rykmentin komentaja.


title: Ilmari Pallari

text: Sisällissodan aikana 1918 Pallari osallistui taistelutoimiin valkoisten riveissä ja haavoittui Ahlaisissa. Pallari kävi kadettikoulun 1920 sekä taistelukoulussa majurikurssin 1931. 1920-luvulla hän toimi erilaisissa nuoremman upseerin tehtävissä ja aliupseerikoulun johtajana. 1930-luvulla hän toimi pataljoonan komentajana sekä Kadettikoulussa kouluttajana. Sotilasohjaajana hän toimi 1938-1939.


title: Ilmari Pallari

text: Talvisodassa Pallari toimi pataljoonankomentajana 1939-1940. Jatkosodan sytyttyä hän komensi pitkän ajan JR 25:a kesäkuuhun 1944 asti, jolloin 4. divisioonan komentaja Pietari Autti syrjäytti hänet. Tämän jälkeen vuodesta 1944 alkaen hän toimi Kouvolan sotilaspiirin päällikkönä. Pallari ylennettiin everstiksi 16.9.1942.


title: Kun on liian myöhäistä

text:
Kun on liian myöhäistä ("Victor... pendant qu’il est trop tard") on vuonna 1998 ensi-iltansa saanut Sandrine Veysset’n käsikirjoittama ohjaama ranskalainen draamaelokuva.
Alakouluikäinen Victor karkaa illalla pois häntä hyväksikäyttävien vanhempiensa luota. Poika päätyy kiertävään sirkukseen, jossa nukahtaa. Muuan sirkuslainen vie pojan entisen naisystävänsä, nykyisen prostituoidun luo. Poika ja nuori nainen ystävystyvät ja kiintyvät, mikä auttaa molempien tilannetta. Kaikki ei kuitenkaan jatku hyvin.


title: Pelso (täsmennyssivu)

text: Pelso viittaa muun muassa seuraaviin


title: Stigmata (elokuva)

text: Stigmata ("Stigmata") on vuonna 1999 ensi-iltansa saanut Rupert Wainwrightin ohjaama yliluonnollinen kauhuelokuva.


title: Pirttiharju

text: Pirttiharju on Lahden kaupungin länsialueella sijaitseva kaupunginosa. Pirttiharjun alue rajautuu Hollolaan, Jalkarantaan, valtatiehen 12 sekä Kärpäseen. Pirttiharju on pääasiallisesti omakotitalo- ja rivitalopainotteista asuinaluetta. Alueella sijaitsee myös Päijät-Hämeen keskussairaala. Pirttiharju voidaan jakaa vielä pienempiin osiin, joita ovat Riihelä, Petsamo, Kasakkamäki sekä Likolampi-Salpausselkä.


title: Pirttiharju

text: Linja-autoilla 5 ja 21 pääsee Pirttiharjun alueelle. 5 Kasakkamäentietä, josta Hakkapeliitankadun ja Rakuunakadun kautta Metsäkankaalle, jossa sijaitsee Metsäkankaan päätepysäkki. Linja 21 kulkee Riihelänkadun, Matkamiehenkadun ja Jankkarinkadun kautta Uotilankadulle jossa sijaitsee Riihelän päätepysäkki. Valtatie 12 toisella puolella taas kulkevat Keskussairaalankatua linjat 3s, 4, 8, 11, 35 ja 87. Näistä 4 ja 8 jatkavat Reunakatua Hollolaan, mutta muut päättyvät keskussairaalan päätepysäkille, Hoitajankadulle.


title: Stigmata

text: Stigmata voi tarkoittaa:


title: Paavo Pero

text: Paavo August Pero (14. lokakuuta 1875 Turku – 13. tammikuuta 1961 Helsinki) oli suomalainen insinööri, professori ja tekniikan tutkija.


title: Paavo Pero

text: Peron vanhemmat olivat varusmestari Heikki Pero ja Fredrika Kankare. Hän valmistui teollisuuskoulusta 1896 ja suoritti höyrykonemestarin tutkinnon 1899. Hän suoritti sitten yksityisesti ylioppilastutkinnon Helsingin suomalaisesta normaalilyseossa 1903 ja valmistui insinööriksi Polyteknillisestä opistosta 1906.


title: Paavo Pero

text: Pero oli Tampereen teknillisen opiston yliopettajana 1913–1919 ja sen jälkeen teollisuusneuvoksena 1919–1926 ja 1936–1938. Hän toimi Ammattienedistämislaitoksen konetekniikan opettajana 1926–1936, sen jälkeen Teknillisen korkeakoulun mekaniikan teknologian professorina 1938–1948 ja erikoisopettajana 1948–1954.


title: Lev Perovski

text: Lev Aleksejevitš Perovski (1792–1856) oli venäläinen valtiomies. Hän oli sisäministeri 1841–1852 ja osallistui hankkeisiin, jotka pyrkivät hävittämään Suomen autonomisen lainsäädännön Suomen lakien kodifikaation varjolla.


title: Lev Perovski

text: Mineraali perovskiitti on saanut nimensä Lev Perovskin mukaan, joka tunnettiin myös mineraalien keräilijänä.


title: Kasakkamäki

text: Kasakkamäki on pientaloalue, joka sijaitsee Lahden kaupungin alueella Pirttiharjun kaupunginosassa. Kasakkamäen alueella sijaitsee alakoulu.


title: Olavi Peräsalo

text: Olavi Valdemar Peräsalo (13. marraskuuta 1913 Ilmajoki – 26. elokuuta 1966 Helsinki) oli kirurgi ja Helsingin yliopiston kirurgian professori 1957–1966.


title: Olavi Peräsalo

text: Peräsalon vanhemmat olivat maanviljelijä Juho Peräsalo ja Sanna Kangas ja puoliso vuodesta 1941 Aira Tellervo Haantie. Peräsalo tuli ylioppilaaksi Seinäjoen yhteislyseosta ja valmistui lääketieteen lisensiaatiksi 1943. Tohtoriksi hän väitteli 1947 ja sai kirurgian erikoislääkärin pätevyyden 1948 ja rintaelinkirurgian pätevyyden 1952. Peräsalo oli Helsingin yliopiston kirurgian dosentti vuodesta 1950 vuoteen 1957. Hänellä oli useita alkansa kotimaisia ja kansainvälisiä luottamustoimia, mutta hän oli myös mukana esimerkiksi urheilulääketieteen piirissä ja toimi Helsingin Olympialaisten lääketieteellisessä komiteassa. Peräsalo oli myös Helsingin yliopistollisen keskussairaalan III:n kirurgian klinikan ylilääkäri, erityisalanaan rintakirurgia.


title: Likolampi-Salpausselkä

text: Likolampi-Salpausselkä on alue, joka sijaitsee läntisen Lahden kaupungin alueella Pirttiharjun kaupunginosassa. Alue sijaitsee Likolammen uimarannan tuntumassa ja sen rakennuskanta koostuu pientaloista. Alueella on myös Päijät-Hämeen keskussairaala, jonka henkilökuntaa varten alun perin rakennetut Sykekadun luhtitalot sijaitsevat myös Likolampi-Salpausselän alueella.


title: Kulunvalvonta

text: Kulunvalvonta eli kulunseuranta on tietyllä alueella tai tietyssä rakennuksessa liikkuviin henkilöihin kohdistuvaa, vartioinnilla tai teknisillä laitteilla toteutettua valvontaa. Tietotekniikan liiton ATK-sanakirjan mukaan kulunvalvonnalla tarkoitetaan oviin ja kulkuväyliin kohdistuvaa valvontaa ja tarkkailua. Valvonnan yleinen syy on asiattomien henkilöiden kulun estäminen. Kulunvalvonnalla voidaan lisätä valvottavan alueen turvallisuutta ja ehkäistä ilkivaltaa. Sen osana voidaan käyttää kulunvalvontajärjestelmiä, joihin on liitetty esimerkiksi RFID-lukijoita ja valvontakameroita.


title: Laikunlava

text: Laikunlava on katettu esiintymislava Vanhan kirjastotalon puistossa Tampereen keskustassa, lähellä Tammerkosken rantaa ja Keskustoria. Lava valmistui kesällä 2012 ja sen avajaisia juhlittiin 30. kesäkuuta 2012. Avajaisten vetonaulana esiintyi muun muassa Anna Puu. Ensimmäistä kertaa lavalla järjestettiin esityksiä kuitenkin jo Earth Hourin yhteydessä 31. maaliskuuta.


title: Laikunlava

text: Suurin piirtein nykyisen Laikunlavan paikalla sijaitsi aiemmin Vanhan kirjastotalon puistolava.


title: Laikunlava

text: Laikunlava haluttiin rakentaa palvelemaan kuntalaisia ja tarjota helposti lähestyttävä paikka kulttuurille. Se on rakennettu tamperelaisten tapahtumanjärjestäjien käytettäväksi. Samalla se toimii myös kaupungin tapahtumien näyttämönä erityisesti kesäisin lukuisten ilmaistapahtumien muodossa.


title: Laikunlava

text: Laikunlavaa saa vuokrata Tampereen kaupungin kulttuuripalveluilta. Lavan lainaaminen on maksutonta, mikäli siellä järjestettävä tapahtuma on maksuton. Lavaa ei vuokrata yksityistilaisuuksiin eikä poliittisiin, uskonnollisiin tai kaupallisiin tarkoituksiin.


title: Laikunlava

text: Laikunlava on noin 8×5 metrin kokoinen ja sen takaosassa on kuoroportaat. Laikunlava on katettu. Lavalle johtavat etualalla portaat ja takaa lavalle pääsee luiskaa pitkin. Takaa löytyy myös lukittu pukeutumistila, tekniikkakaappi ja inva-wc. Lavan ympärys on kivetty ja lavan edustan nurmialueelle tuodaan kesäksi penkit yleisöä varten.


title: Laikunlava

text: Nimi lavalle saatiin Moro-lehden järjestämässä kilpailussa. "Laikku" on kirjastoa eli ”lainastoa” tarkoittava tamperelainen murresana. Lavan nimiaiheeksi sen katsottiin sopivan myös sikäli, että lava on kaupunkilaisten ”lainattavissa”.


title: Vehkeilijä Hollywoodissa

text: Vehkeilijä Hollywoodissa () on vuonna 1966 ensi-iltansa saanut Russell Rousen ohjaama yhdysvaltalainen draamaelokuva, jonka pääosissa ovat Stephen Boyd, laulaja Tony Bennett (elokuvadebyytissään), koomikko Milton Berle (dramaattisessa roolissa), Elke Sommer, Ernest Borgnine, Jill St. John ja Eleanor Parker. "Vehkeilijä Hollywoodissa" -elokuvassa esiintyvät omina itsenään Bob Hope, Hedda Hopper, Joan Crawford, Merle Oberon, Frank Sinatra ja Nancy Sinatra. Elokuva perustuu Richard Salen samannimiseen romaaniin. "Vehkeilijä Hollywoodissa" kertoo häikäilemättömästä näyttelijästä, joka raivaa tiensä huipulle. Samalla hän tuhoaa jokaisen, joka tulee hänen tielleen.


title: Vehkeilijä Hollywoodissa

text: "Vehkeilijä Hollywoodissa" -elokuvassa on vaikuttava näyttelijäkaarti, johon sisältyy monia tosielämän Oscar-voittajia: kahdeksankertainen puvustus-Oscarin voittaja Edith Head (joka oli myös ehdokkaana puvustuksestaan "Vehkeilijä Hollywoodissa" -elokuvasta, mutta ei voittanut), miespääosa-Oscarin voittajat Ernest Borgnine ja Broderick Crawford, naispääosa-Oscarin voittaja Joan Crawford, miessivuosa-Oscarin voittajat Ed Begley, Walter Brennan (kolminkertainen), James Dunn ja Frank Sinatra. Elokuvassa on mukana myös Oscar-ehdokkaina olleet Merle Oberon ja Eleanor Parker.


title: Vehkeilijä Hollywoodissa

text: "Vehkeilijä Hollywoodissa" kuvattiin Paramount Picturesin studioilla Los Angelesin Hollywoodissa. "Vehkeilijä Hollywoodissa" -elokuvan tuotti Embassy Pictures ja levitti Paramount Pictures.


title: Vehkeilijä Hollywoodissa

text: Elokuva sai ensi-iltansa Yhdysvalloissa 15. helmikuuta vuonna 1966 Los Angelesissa. New Yorkin ensi-ilta oli 4. maaliskuuta. Isossa-Britanniassa elokuva sai ensi-illan 8. heinäkuuta ja Suomessa 5. elokuuta.


title: Vehkeilijä Hollywoodissa

text: Vaikka elokuva on tarkasti ottaen draama, monet pitävät sitä tahattomana komediana. Toiset pitävät elokuvaa enemmän burleskina. Tony Bennett "voitti" Golden Turkey Awardin "huonoin roolisuoritus suositulta laulajalta" -kategoriassa. Bennett ei tämän jälkeen enää koskaan näytellyt toista dramaattista roolia elokuvassa.


title: Vehkeilijä Hollywoodissa

text: "Vehkeilijä Hollywoodissa" oli ehdokkaana kahteen Oscar-palkintoon lavastuksesta (Hal Pereira, Arthur Lonergan, Robert R. Benton ja James W. Payne; hävisi palkinnon "Fantastinen matka" -elokuvalle) ja puvustuksesta (Edith Head; hävisi palkinnon "Kunnian mies" -elokuvalle). Elke Sommer oli ehdokkaana vuonna 1967 Bambi-palkinnon saajaksi.


title: Uncle Tupelo

text: Uncle Tupelo oli yhdysvaltalainen country-yhtye, joka perustettiin Bellevillessä, Illinois’ssa vuonna 1984. Yhtyeen perustivat Jay Farrar, Jeff Tweedy ja Mike Heidorn. Trio julkaisi kolme albumia Rockville Records -levy-yhtiön kautta ennen siirtymistä Sire Recordsille ja laajenemista viisihenkiseksi. Yhtye on julkaissut neljä studioalbumia ja kaksi kokoelmaa.


title: Selçuk İnan

text: Selçuk İnan (s. 10. helmikuuta 1985 İskenderun, Turkki) on turkkilainen jalkapalloilija. Hän edustaa turkkilaista Galatasarayta ja on pelipaikaltaan keskikenttäpelaaja.


title: Selçuk İnan

text: İnan siirtyi vuonna 2011 istanbulilaiseen Galatasarayhin.


title: Suomen joukkue jääkiekon maailmanmestaruuskilpailuissa 2003

text: Suomen jääkiekkomaajoukkue vuoden 2003 maailmanmestaruuskisoissa jotka järjestettiin Suomessa.


title: Teräväkulmainen kolmio

text: Teräväkulmainen kolmio on kolmio, jonka kaikki kolme kulmaa ovat alle 90°. Kulmaa, joka on alle 90°, sanotaan teräväksi kulmaksi. Teräväkulmaisia kolmioita ovat muun muassa tasasivuiset kolmiot, joiden kaikki kulmat ovat 60°.


title: Teräväkulmainen kolmio

text: Muut kuin teräväkulmaiset kolmiot ovatkin joko suorakulmaisia tai tylppäkulmaisia kolmioita, koska yksi kulmista on vähintään 90°. Koska kolmion kulmien summa on aina 180°, on suorakulmaisen kolmion kaksi muuta kulmaa yhteensä 90° ja ne ovat siten teräviä kulmia. Tylppäkulmaisen kolmion yksi kulma on yli 90°, joten kahden muun kulman summa on alle 90° ja nekin ovat teräviä kulmia. Tämän perusteella kolmioissa on aina vähintään kaksi terävää kulmaa ja teräväkulmaisessa kolmiossa kaikki kolme ovat teräviä.


title: Teräväkulmainen kolmio

text:
Teräväkulmaisen kolmion sivuilla on eräs ominaisuus. Kosinilauseen
mukaan terävällä kulmalla formula_2 ja silloin sivut toteuttavat seuraavat kolme epäyhtälöä


title: Teräväkulmainen kolmio

text: Suorakulmaisella kolmiolla tämä epäyhtälö ei enää päde, sillä jos sen pisin sivu eli hypotenuusa merkitään c, saadaankin yhtälö formula_4 eli Pythagoraan lause.


title: Terrorin aika

text: Terrorin aika () eli hirmuvallan aika on nimitys Ranskan suuren vallankumouksen radikaaleimmalle ja väkivaltaisimmalle vaiheelle 5. syyskuuta 1793 – 27. heinäkuuta 1794. Yhteishyvän valiokunta toimi tällöin käytännössä Ranskan diktatorisena hallituksena ja tuhansia ihmisiä teloitettiin poliittisista syistä.


title: Terrorin aika

text: On arveltu, että terrorin aikana Ranskassa pidätettiin ainakin 300 000 ihmistä. Virallisten kuolemantuomioiden nojalla teloitettuja oli 16 594. Donald Greerin arvion mukaan lisäksi 10 000–12 000 ihmistä teloitettiin ilman oikeudenkäyntiä sisällissotien yhteydessä ja sama määrä kuoli vankiloissa, jolloin terrorin uhrien kokonaismäärä olisi 35 000–40 000. Lisäksi uudempien tutkimusten mukaan Vendéen kapinoiden ja niiden kukistamisen yhteydessä saattoi kuolla hyvin suuri määrä ihmisiä. Poliittisia puhdistuksia toimeenpantiin sekä Pariisissa että maakunnissa. Aikakaudesta muistetaan varsinkin teloitusten toimeenpano giljotiinilla. Maakunnissa käytettiin myös julmempia teloituskeinoja; esimerkiksi Nantesissa toiminut Jean-Baptiste Carrier hukututti yli 2 000 ihmistä Loire-jokeen. Monet tunnetuimmista terrorin uhreista tuomittiin Pariisin vallankumoustuomioistuimessa.


title: Terrorin aika

text: Vaikka terrorin aika on usein nähty ylempiin yhteiskuntaluokkiin kohdistuneena tuhoamisena, suurin osa uhreista kuului todellisuudessa alempiin säätyihin. Surmatuista 28 prosenttia oli talonpoikia ja 31 prosenttia työläisiä ja käsityöläisiä sekä kaikkiaan 85 prosenttia kolmanteen säätyyn kuuluvia. Aatelisia oli noin 8 prosenttia teloitetuista, Pariisin vallankumoustuomioistuimessa tuomituista tosin 19 prosenttia. Naisia oli kaikista noin 9 prosenttia.


title: Terrorin aika

text: Terroriaallon taustalla olivat ulkoisen sodan ja sisäisten kapinoiden vallankumoushallinnolle muodostama uhka, minkä seurauksena maan johtajat päättivät ryhtyä käyttämään ankaria keinoja vallankumouksen vihollisiksi epäiltyjä kohtaan. Kesällä 1793 Ranskan joukot joutuivat perääntymään vallankumoussodassa kaikilla rintamilla ja viholliset – Itävalta, Preussi, Englanti, Espanja ja Sardinia – uhkasivat maata joka suunnalta. Vielä huolestuttavampi oli Vendéen kapinan ja muiden maakuntien kapinoiden muodostama sisäinen uhka, sillä kapinointi oli levinnyt suurimpaan osaan Ranskan departementeista ja kapinalliset hallitsivat monia suuria kaupunkeja. Myöhemmin on laskettu, että 84 prosenttia terrorin ajan uhreista tuomittiin juuri maaseudulla. Ylivoimaisesti yleisin kuolemantuomion peruste oli kapinallinen kiihotus.


title: Terrorin aika

text: Terrorin ajan katsotaan alkaneen 5. syyskuuta 1793, jolloin kansalliskonventti päätti ”ottaa terrorin päiväjärjestykseen”. 17. syyskuuta säädettiin ”laki epäilyksenalaisista”, joka antoi laajat valtuudet vallankumouksen vastustajien vangitsemiseen ja tuomitsemiseen. Lokakuussa 1793 lähetettiin giljotiiniin girondistien johtajat. Levottomuuksia aiheuttaneet sanskulotit pyrittiin lannistamaan tuhoamalla liikkeen johtajat ja lähettämällä rivijäsenet yleisen asevelvollisuuden perusteella rintamalle tai lahjomalla nämä virkanimityksillä.


title: Terrorin aika

text: Vuoden 1794 alkupuolella Yhteishyvän valiokuntaa johtanut Maximilien Robespierren ryhmä eliminoi puhdistuksilla sekä maltilliset että äärivasemmistolaiset vastustajansa, Dantonin ja Hébertin kannattajat. Valiokunta antoi 10. kesäkuuta Prairialkuun 22. päivän lakina tunnetun säädöksen, jolla syytetyiltä kiellettiin julkinen oikeudenkäynti ja oikeus asianajajaan sekä määrättiin oikeusistuimet tuomitsemaan kaikki syyllisiksi todetut kuolemaan. Seuraavat seitsemän viikkoa tunnetaan ”"Suurena terrorina"”, jonka aikana teloitettiin noin 1 400 ihmistä. Terrorin ajan katsotaan päättyneen Robespierren kukistamiseen 27. heinäkuuta 1794. Hänet teloitettiin seuraavana päivänä. Maanlaajuisesti teloituksia pantiin toimeen eniten joulukuussa 1793 ja tammikuussa 1794 – lähes puolet kaikista virallisista kuolematuomioista annettiin näiden kahden kuukauden aikana – mutta Pariisissa oli tuolloin vielä suhteellisen hiljaista ja huippu saavutettiin vasta kesällä 1794.Vankilassa itsemurhan tehneitä tai epäselvissä oloissa kuolleita olivat muun muassa filosofi ja poliitikko Nicolas de Condorcet, kardinaali ja entinen pääministeri Étienne Charles de Loménie de Brienne sekä kansanjohtaja Jacques Roux.


title: Artikulaatiovirhe

text: Artikulaatiovirhe tarkoittaa virheellisyyttä asian suullisessa ilmaisussa, ääntämisessä eli artikulaatiossa. Yksittäiset artikulaatiovirheet ovat lievimpiä puheen häiriöitä, ja tarkoittavat käytännössä esimerkiksi S- tai R-kirjaimen äänteen virheellistä suullista tuottamista. Puhekielessä käytetään tällaisesta artikulaatiovirheestä esimerkiksi ilmaisua R-vika.


title: Artikulaatiovirhe

text: Mikäli artikulaatiovirheitä on samalla puhujalla useampia vielä varhaislapsuuden jälkeen, voi kyseessä olla laajempi fonologisen järjestelmän (äännejärjestelmä) vaikeus tai puhemotoriikan häiriö, kuten verbaalinen dyspraksia. Tällöin kuntoutuminen vaatii usein tiivistä puheterapiaa.


title: Artikulaatiovirhe

text: Epäselvää tai mumisevaa suullista ilmaisua kuvaa käsite huono artikulaatio, jossa ei siis välttämättä ole kyse varsinaisesta artikulaatiovirheestä vaan esimerkiksi siitä, että puhuja ei keskity artikulaatioonsa.


title: Polkupyörävarkaat

text: Polkupyörävarkaat ("Shi qi sui de dan che") on vuonna 2001 ensi-iltansa saanut Wang Xiaoshuain ohjaama draamaelokuva, joka kertoo maalta Pekingiin muuttavasta 17-vuotiaasta pojasta, joka saa työtä polkupyörälähettinä. Hänelle annetaan pyörä, jonka hinta vähennetään hänen palkastaan. Pyörä varastetaan, ja poika lähtee etsimään sitä. Hän löytääkin opiskelijapojan, joka on juuri ostanut pyörän kirpputorilta. Tämä ei kuitenkaan suostu luopumaan pyörästä.


title: Polkupyörävarkaat

text: Ranskalais-taiwanilaisella rahotuksella tehty elokuva voitti Berliinin elokuvajuhlilla 2001 Großer Preis der Jury -palkinnon, mutta oli kielletty Kiinassa vuoteen 2004 saakka.


title: Lauri Haanterä

text: Lauri Vihtori Haanterä (vuoteen 1934 asti Hymander) (7. maaliskuuta 1898 Virolahti – 23. kesäkuuta 1978) oli Suomen Puolustusvoimien eversti ja sodanaikainen rykmentin komentaja.


title: Lauri Haanterä

text: Haanterä kävi Viipurin upseerikokelaskurssin 1918-1919, Kadettikoulun 1921-1922 sekä Sotakorkeakoulun 1930-1932 (ye-upseeri 1933). Hän toimi Keski-Suomen rykmentissä joukkueenjohtajana ja komppanianpäällikkönä 1919-1932. Yleisesikunnan liikekannallepanotoimistossa toimistoupseerina ja toimistoesiupseerina hän oli 1932-1940.


title: Lauri Haanterä

text: Talvisodassa hän johti Päämajan Henkilötäydennystoimistoa. Välirauhan aikana hän toimi Pohjois-Hämeen suojeluskuntapiirin päällikkönä 1940-1941. Piiristä perustettiin JR 27, jonka komentajana Haanterä toimi 18.6.1941-10.4.1944 Karjalankannaksella. Myöhemmin hän johti 3. prikaatia 17.6.1944-14.11.1944.


title: Lauri Haanterä

text: Jatkosodan jälkeen Haanterä oli Tampereen sotilaspiirin päällikkönä 1944-1947. Pääesikunnassa koulutusosaston päällikkönä hän toimi vuodesta 1947-1954. Uransa päätteeksi hän komensi Savo-Karjalan sotilaslääniä 1954-1958.


title: Lauri Haanterä

text: Ylennykset: vänrikki 1919, luutnantti 1921, kapteeni 1924, majuri 1932, everstiluutnantti 1940, eversti 1942.


title: Subhash Ghai

text: Subhash Ghai (s. 24. tammikuuta 1945 Nagpur, Maharashtra) on intialainen elokuvaohjaaja, -tuottaja ja -käsikirjoittaja. Hän on elokuvatuotantoyhtiö Mukta Artsin perustaja. Hänen merkittävimpiin elokuviinsa kuuluvat "Kalicharan" (1976), "Karz" (1980), "Hero" (1983), "Meri Jung" (1985), "Karma" (1986), "Ram Lakhan" (1989), "Saudagar" (1991), "Khalnayak" (1993), "Pardes" (1997) ja "Taal" (1999). Ghai on voittanut kaksi Filmfare Awards -palkintoa.


title: Perusvoide

text: Perusvoiteella tarkoitetaan lääketehtaan valmistamaa lääkkeetöntä voidetta. Perusvoiteita saa myös markettituotteina, mutta tällöin niitä markkinoidaan muulla kuin perusvoiteen nimellä, esimerkiksi kosteus- tai vartalovoiteena. Perusvoiteita valmistetaan eri ihotyypeille. Perusvoiteet sisältävät rasvoja, emulgaattoreita ja vettä sitovia aineita sekä erilaisia täyteaineita. Perusvoiteiden tarkoituksena on estää veden haihtumista iholta ja parantaa ihon kuntoa. Perusvoiteita voidaan käyttää kuivan ihon hoitamiseen sekä myös erilaisiin ihotauteihin, kuten ekseemoihin ja psoriaasiin.


title: Torsti Kotilainen

text: Torsti Kotilainen (22. syyskuuta 1896 Heinävesi – ?) oli Suomen Puolustusvoimien eversti ja rykmentin komentaja jatkosodassa.


title: Torsti Kotilainen

text: Kotilainen valmistui Kadettikoulusta 1922 ja Sotakorkeakoulusta 1928. Hän palveli komppanianpäällikkönä 1922-1928 sekä rykmentin ye-upseerina 1928-1929. Sotilastarkastajana hän oli 1931. Suojeluskuntien yliesikunnassa hän työskenteli osastopäällikkönä 1931-1939. Savonlinnan suojeluskuntapiirin päällikkönä hän toimi 1940-1941. Alueelta perustettiin JR 28 jonka rykmentinkomentajaksi Kotilainen siirtyi 17.6.1941 alkaen 3.4.1942 asti. Hän palasi jonkin suojeluskuntapiirin päälliköksi 1942-1944. Hänet ylennettiin everstiksi vuoden 1942 aikana. Savonlinnan sotilaspiiriä hän johti 1944-1948. Kotkan sotilaspiirin komentajana hän oli 1948-1951 ja Lappeenrannan sotilaspiirin vuodesta 1951 alkaen.


title: Idänsitruunaperhonen

text: Idänsitruunaperhonen ("Gonepteryx farinosa") on Kaakkois-Euroopassa ja Keski-Aasiassa tavattava sitruunaperhoslaji.


title: Idänsitruunaperhonen

text: Idänsitruunaperhonen muistuttaa varsin paljon sitruunaperhosta ("Gonepteryx rhamni"). Siivet ovat pituuteensa nähden leveät ja etusiiven kärki on suvulle tyypilliseen tapaan terävä. Takasiivessä on leveä kannus, joka on pitempi kuin muilla sitruunaperhosilla. Takasiiven ulkoreuna on kannuksen takana loivasti mutkitteleva. Siipien väri on vihertävänkeltainen ja oranssi keskitäplä on hyvin pieni tai puuttuu kokonaan. Koiraan etusiivet ovat takasiipiä kirkkaamman keltaiset ja siipien yläpinnalla siipisuomut ovat epätasaisesti, minkä vuoksi siipi näyttää jauhoiselta. Tuntosarven kärki on alapuolelta vaaleanpunainen.


title: Idänsitruunaperhonen

text: Idänsitruunaperhosta tavataan Balkanin niemimaan eteläosissa, pääasiassa Kreikassa ja levinneisyysalue ulottuu Turkkiin, Kaukasukselle ja Keski-Aasian läpi Himalajalle. Perhoset lentävät yhtenä sukupolvena toukokuulta elokuulle ja talvehtimisen jälkeen maalis-huhtikuussa.


title: Idänsitruunaperhonen

text: Idänsitruunaperhonen elää mäkisissä maastoissa, kuivissa metsissä, pensaikkoisilla niityillä sekä puoliaavikoilla.


title: Idänsitruunaperhonen

text: Toukka elää paatsamilla ("Rhamnus") sekä kärsimyskruunulla ("Paliurus spina-christi").


title: Toisen tytön kengissä

text: Toisen tytön kengissä () on Hobart Henleyn ohjaama yhdysvaltalainen mykkä romanttinen komediaelokuva vuodelta 1925. Elokuvan pääosissa ovat Norma Shearer ja Lew Cody. Joan Crawford tekee yhden ensimmäisistä elokuvaesiintymisistään mallina. "Toisen tytön kengissä" uskotaan olevan nykyään kadonnut elokuva.


title: Toisen tytön kengissä

text: "Toisen tytön kengissä" tuotti ja jakeli Metro-Goldwyn-Mayer. Elokuva sai ensi-iltansa Yhdysvalloissa 20. heinäkuuta vuonna 1925 New Yorkissa. Maanlaajuisen ensi-illan elokuva sai 23. elokuuta. Suomessa elokuva julkaistiin 27. syyskuuta vuonna 1926.


title: Toisen tytön kengissä

text: Katherine Emerson (Norma Shearer) päättää lähteä pienestä iowalaisesta kotikaupungistaan ja mennä viettämään hyvää elämää New Yorkiin. Juna, joka on viemässä Katherinea itään, joutuu matkalla onnettomuuteen. Katherine päätyy yhteen erään käsilaukun kanssa, joka oli kuulunut onnettomuuden yhdelle kuolonuhrille Madelinelle (Miss Dupont). Käsilaukussa on viesti Nicholas Wentworthilta (Lew Cody), joka on kutsunut nuoren naisen asuttamaan hänen asuntoaan Wentworthin ollessa Euroopassa. Ainoana ehtona oli, että hän muuttaisi asunnosta pois toukokuun 1. päivään mennessä, jolloin hän palaa takaisin. Katherine päättää ottaa Madelinen identiteetin ja ottaa asunnon. Tällöin hän voisi elää New Yorkissa tyylillä. Kuitenkin Katherinen vanhemmat (James Corrigan ja Mary Carr) saapuvat yllättäen ja alkavat kysellä liikaa. Katherine valehtelee ja sanoo, että hän on naimisissa Wentworthin kanssa, mutta jatkaa Dick Waynen (William Haines) tapailua. Wentworth palaa aikaisemmin ja sekoittaa vielä enemmän asioita. Kaikesta huolimatta Wentworth rakastuu Katherineen melkein välittömästi.


title: Sinipensasnärhi

text: Sinipensasnärhi ("Aphelocoma unicolor") on varisten heimoon kuuluva varpuslintu.


title: Sinipensasnärhi

text: Sinipensasnärhiä elää Väli-Amerikassa. Lajia tavataan El Salvadorissa, Guatemalassa, Hondurasissa, Meksikossa ja Nicaraguassa. Lajin kokonaiskannaksi arvioidaan 50 000–500 000 yksilöä ja se on luokiteltu elinvoimaiseksi lajiksi.


title: Espanjatar

text: Espanjatar () on King Vidorin ohjaama yhdysvaltalainen mykkä draamakomediaelokuva, joka sai ensi-iltansa vuonna 1925. Metro-Goldwyn-Mayer toimi elokuvan tuotantoyhtiönä ja jakelijana. "Espanjattaren" pääosassa on Eleanor Boardman. "Espanjatar" kertoo San Franciscon maanjäristyksen selviytyjästä ja orvosta, jonka adoptoi hänen Espanjan sukulaiset. Tyttöorvon kasvettua nuoreksi naiseksi, hän palaa takaisin Amerikkaan.


title: Espanjatar

text: Elokuva perustuu Lawrence Irving Risingin romaaniin, jonka pohjalta Harry Behn ja Agnes Christine Johnston laativat käsikirjoituksen. "Espanjatar" sai ensi-iltansa Yhdysvalloissa 27. huhtikuuta vuonna 1925. Suomessa elokuva sai ensi-illan 24. toukokuuta vuonna 1926. "Espanjatar" on edelleen tallessa, ja sen kopiota pidetään UCLA Film and Television Archiven arkistoissa tallessa.


title: Thermidorin vallankaappaus

text: Thermidorin vallankaappaus on nimitys Ranskan suuren vallankumouksen taitekohdalle 27. heinäkuuta 1794 (vallankumouskalenterin mukaan 9. Thermidor-kuuta vuonna II), jolloin diktatorisesti hallinnut Maximilien Robespierre syrjäytettiin ja terrorin aika päättyi.


title: Thermidorin vallankaappaus

text: Vallankaappauksen taustalla oli yleinen tyytymättömyys jatkuvasti lisääntyviin teloituksiin, joita pelkästään heinäkuussa 1793 pantiin toimeen 1 300. Robespierren vastaisesta salaliitosta huhuttiin. Hän yritti pelastaa asemansa pitämällä 26. heinäkuuta kansalliskonventissa puheen, jossa esitti sekä vetoomuksia että uhkauksia. Tämä oli viimeinen pisara, joka käänsi konventin häntä vastaan. Seuraavan päivän istunnossa puhemies Jean-Marie Collot d’Herbois keskeytti Louis de Saint-Justin pitämän Robespierren puolustuspuheen ja Robespierren yrittäessä puhua hänet hukutettiin ”"Alas tyranni!"” -huutoihin. Konventin määräyksestä Robespierre, Saint-Just ja useita muita heidän tukijoitaan pidätettiin välittömästi. Pariisin kommuunin joukot vapauttivat heidät, mutta Paul de Barras’n komentamat sotilaat vangitsivat heidät uudelleen.


title: Thermidorin vallankaappaus

text: Robespierre, hänen veljensä Augustin, Saint-Just, François Hanriot ja Georges Couthon pidätettiin kaikki Pariisin kaupungintalolla. Robespierre yritti tiettävästi ampua itsensä, mutta luoti ainoastaan murskasi hänen leukansa. Hänet saatiin pidettyä hengissä seuraavana päivänä tapahtuneeseen teloitukseen asti. Yhteensä 104 johtavaa Robespierren kannattajaa teloitettiin kolmen seuraavan päivän aikana.


title: Thermidorin vallankaappaus

text: Robespierren syrjäyttämisen seurauksena kansalliskonventti sai takaisin valtansa Yhteishyvän valiokunnalta. Valiokunnan valtaa rajoitettiin ja jakobiiniklubit lopetettiin.


title: Thermidorin vallankaappaus

text: "Thermidorista" on sittemmin tullut käsite, jolla voidaan viitata vallankumousten radikaalin vaiheen päättymiseen.


title: Pikkutöyhtöharakka

text: Pikkutöyhtöharakka ("Cyanocorax formosus") on varisten heimoon kuuluva varpuslintu.


title: Pikkutöyhtöharakka

text: Pikkutöyhtöharakka on 46–56 cm pitkä ja painaa 205–213 grammaa. Linnulla on suuri töyhtö ja pitkät pyrstösulat, jotka ovat koiraalla naarasta suuremmat. Sillä on valkoinen naama ja vatsapuoli ja täyteläisen sininen selkäpuoli. Molemmilla sukupuolilla on rinnassa musta juova, joka kulkee kaulansivujen kautta silmän taakse.


title: Pikkutöyhtöharakka

text: Pikkutöyhtöharakoita elää Väli-Amerikassa. Lajia tavataan Costa Ricassa, El Salvadorissa, Guatemala, Hondurasissa, Meksikossa ja Nicaraguassa. Lajin populaatioksi arvioidaan 50 000–500 000 yksilöä ja se on luokiteltu elinvoimaiseksi lajiksi.


title: Pikkutöyhtöharakka

text: Pikkutöyhtöharakat pesivät perhekunnissa, joissa toiset naaraat auttavat pesivää naarasta poikasten hoidossa. Pesintä tapahtuu tammi–huhtikuussa. Pesivä naaras munii keskimäärin 3–4 munaa, joita se hautoo yksin. Se jättää pesän haudonnan aikana vain harvoin muiden naaraiden ruokkiessa sitä. Poikaset pysyvät pesässä keskimäärin 23 päivää. Niitä ruokkivat sekä niiden emonaaras että perhekunnan muut naaraat. Koiraat eivät juuri osallistu poikasten hoitoon.


title: Pikkutöyhtöharakka

text: Pikkutöyhtöharakat käyttävät ravinnokseen pääasiassa toukkia ja hedelmiä. Lisäksi ne syövät heinäsirkkoja ja hepokatteja, pieniä liskoja, sammakoita ja pienten lintujen poikasia.


title: Alppilan yläasteen koulu

text: Alppilan yläasteen koulu on Helsingin Alppilassa sijaitseva noin 270 oppilaan peruskoulun yläaste.


title: Alppilan yläasteen koulu

text: Koulu perustettiin vuonna 1959. Yläaste syntyi 1970-luvulla, kun Alppilan yhteislyseo jaettiin peruskoulu-uudistuksen yhteydessä yläasteeksi ja Alppilan lukioksi. Koulun rehtorina toimii Maria Uutaniemi.


title: Alppilan yläasteen koulu

text: Helsingin kaupunginvaltuusto päätti koulun lakkauttamisesta huhtikuussa 2014. Yläasteen oppilaat siirtyvät Eläintarhan kouluun syksyllä 2016.


title: Alppilan yläasteen koulu

text: Koulu nousi julkisuuteen, kun erityisluokan opettaja Antti Korhonen poisti ruokalasta voimakeinoin siellä häiriköineen oppilaan. Korhonen erotettiin tapauksen johdosta, mutta irtisanominen muutettiin myöhemmin kirjalliseksi varoitukseksi.


title: Poku Salo

text: Poku Harri Rainer Salo (s. 7. heinäkuuta 1948) on suomalainen squashinpelaaja. Hän voitti squashin Suomen-mestaruuden vuosina 1970–1972 ja 1978. Hän on toiminut myös Suomen Squashliiton toiminnanjohtajana.


title: Poku Salo

text: Salon isä on tennispelaaja ja jääpalloilija Sakari Salo.


title: Kulta (täsmennyssivu)

text: Kulta voi tarkoittaa seuraavia:


title: Merikadetti

text: Merikadetti () on Christy Cabannen ohjaama yhdysvaltalainen mykkä draamakomediaelokuva vuodelta 1925. "Merikadetti" kertoo häikäilemättömästä kadetista, joka suostuttelee kihlattunsa saamaan kilpailijan ongelmiin. "Merikadetin" pääosissa ovat Ramon Novarro ja Harriet Hammond. Metro-Goldwyn-Mayer tuotti ja jakeli elokuvan.


title: Merikadetti

text: "Merikadetti" kuvattiin työnimellä "Midshipman Sterling" Marylandin Annapoliksessa 175 000 dollarin budjetilla. "Merikadetti" sai ensi-iltansa Yhdysvalloissa 4. lokakuuta vuonna 1925 ja Suomessa 6. syyskuuta vuonna 1926. "Merikadetti" oli taloudellinen menestys; se tuotti 950 000 dollaria 175 000 dollarin budjetista.


title: Merikadetti

text: Joan Crawford tekee "Merikadetissa" yhden ensimmäisistä elokuvaesiintymisistään.


title: Ahmad Sirhindi

text: Ahmad Sirhindi (1564–1624) oli intialainen imaami ja oppinut Punjabissa, Intiassa. Hanafi koulukunnan juristi. Hänen sukujuurensa ulottuvat aina kalifi Omariin asti. Useiden kunnianimimien joukossa suurin on: toisen vuosituhannen Mujaddid. Hän oli sunnamuslimi.


title: Ahmad Sirhindi

text: Samoihin aikoihin kun Sirhindi vaikutti oli hallitsijana Suurmogulien valtakunnan Akbar Suuri. Akbar oli islam uskoinen, mutta yritti luoda uuden sekauskonnon: Islamista, hindulaisuudesta, zarathustralaisuudesta sekä kristinuskosta. Monet islam oppineet ryhtyivät vastustamaan tätä synkretismiä heidän joukossaan myös Sirhindi. Synkretismin lisäksi hän vastusti myös panteismia. Sen sijaan hän ylisti šarialakia ja kehotti noudattamaan sitä. Šarialain yksi perusta on Jumalan käsky ihmiselle viljellä ja varjella maata eli siis luomakuntaa. Panteismi ja šaria lakia eivät sovi siten yhteen. Mutta on muita eri käsityksiä hänestä. Eräät lähteet kertovat hänen vastustaneen ateismia eikä suinkaan panteismia. Hänen kerrotaan harrastaneen myös mystiikkaa. Hänet yhdistetään usein myös suufilaisuuteen.


title: Ahmad Sirhindi

text:
Ahmad Sirhindi antoi Intian islamille konservatiivisen leiman, joka on yhä voimassa. Hän otti mm. kantaa liialliseen nautintoaineiden ja makuaineiden käyttämiseen. Lisäksi hän otti kantaa siihen, että oppineisuuden auringon katsottiin laskeneen ja vallitsevana olevan Kali aikakauden synkkyys ja pimeys seuraavalla ilmaisulla: "Ihmisen oma henki on verho, joka aiheuttaa auringon hämärtymisen pilven taakse."
Tällä hän tarkoitti yhtenä esimerkkinä sitä, että eräs syy pimeyteen oli se, että rikkaat eivät suostuneet alistumaan šarialain tuomiovallan alaisuuteen, vaan luisuivat pois laista mikäli heidän henkensä tai asemansa oli uhattu. Näin hän otti epäsuorasti kantaa mahdollisiin taqiyya periaatteen soveltamisesta aiheutuviin ongelmiin.


title: Ahmad Sirhindi

text:
Häneltä on julkaistu mm. seuraavat teokset: Durr al Ma'rifat (1025 AH), Noor al-Khallaq ja Ma'rifat al-Haqa'iq. Teoksiin on koottu ennalta määrätty pyhitetty lukumäärä hänen kirjeitään.
Lähteet: Englanninkielinen Wikipedia, Encyklopaedia Britannica online, Suomenkielisen Wikipedian artikkeli Suurmogulien valtakunnasta sekä Akbar Suuresta, Hare Krishna liikkeen kirjat sekä iranilainen suusanallinen lähde.


title: Felsina (täsmennyssivu)

text: Felsina voi tarkoittaa seuraavia:


title: Kansalliskonventti

text: Kansalliskonventti () oli Ranskan parlamentti ja samalla perustuslakia säätävä kansalliskokous, joka toimi ensimmäisen tasavallan alkuaikana vuosina 1792–1795. Se oli järjestyksessä kolmas Ranskan vallankumouksen aikaisista parlamenteista.


title: Kansalliskonventti

text: Kansalliskonventti valittiin alun perin laatimaan Ranskalle uutta perustuslakia sen jälkeen kun pariisilaisten kansannousu oli syrjäyttänyt kuninkaan 10. elokuuta 1792. Edellinen parlamentti eli lakiasäätävä kansalliskokous päätti 12. elokuuta, että kansalliskonventti valittaisiin miesten lähes yleisellä äänioikeudella aiemman tulojen perusteella rajoitetun äänioikeuden sijasta. Äänioikeuden ulkopuolelle jäivät vielä palvelijat, köyhäinapua saavat ja naiset. Äänioikeusikäraja laskettiin 21 vuoteen. Kansalliskonventin vaalit pidettiin kahdessa vaiheessa 27. elokuuta alkaen ja se kokoontui ensi kerran 20. syyskuuta 1792.


title: Kansalliskonventti

text: Kansalliskonventissa oli 749 edustajaa, joista 83 oli ollut mukana jo vuosien 1789–1791 perustuslakia säätävässä kansalliskokouksessa. Kansalliskonventin kokoonpano oli kuitenkin selvästi radikaalimpi kuin edeltäjiensä. Lakiasäätävässä kansalliskokouksena vasemmistona olleet girondistit eli maltilliset tasavaltalaiset olivat kansalliskonventissa oikeistona, ja uuden vasemmiston muodosti vuoripuolueeksi kutsuttu jyrkempi ryhmä. Pääosin Ranskan maakuntien porvaristoa edustaneiden girondistien johtava hahmo oli Jacques Pierre Brissot, kun taas Pariisin sanskulottien tukeen nojanneen vuoripuolueen johtajia olivat Georges Danton, Maximilien Robespierre ja Jean Paul Marat. Suurin osa edustajista ei ollut tiukasti puolueisiin sitoutuneita. Girondistien ydinryhmään kuului noin 60 edustajaa ja vuoripuolueeseen noin 140, mutta äänestyksissä niihin liittyi suurempi määrä tukijoita. Konventin enemmistön muodosti ”tasangoksi” tai ”suoksi” kutsuttu keskusta, joka oli kuitenkin hajanainen ja johtajaton ryhmä. Konventin edustajista 357 eli lähes puolet oli ammatiltaan lakimiehiä. Myös lääkäreitä, sotilaita, pappeja ja liikemiehiä oli runsaasti. Aatelisia oli kahdeksan, heistä yhtenä Orléansin herttua Philippe Égalité, joka kuului syrjäytettyyn kuningasperheeseen.


title: Kansalliskonventti

text: Konventti kokoontui alkuun Pariisissa samassa paikassa kuin edeltäjänsä, Tuileries’n palatsin pihapiiriin kuuluneessa niin sanotussa Maneesin salissa ("Salle du Manège"), ja 10. toukokuuta 1793 alkaen itse Tuileries’n palatsissa.


title: Kansalliskonventti

text: Aloitettuaan työnsä kansalliskonventti julisti ensi töikseen yksimielisesti monarkian lakkautetuksi 21. syyskuuta ja tasavallan perustetuksi 22. syyskuuta 1792. Konventin toiminnan alkuvaihetta kevääseen 1793 saakka hallitsi kiristynyt valtakamppailu vuoripuolueen ja girondistien välillä. Girondistien johtajat olivat lahjakkaampia puhujia ja kokeneempia poliitikkoja, joten aluksi he saivat tasangon puolelleen useimmissa asioissa. Vuoripuolue pääsi niskan päälle ajaessaan läpi päätökset kuningas Ludvig XVI:n asettamisesta syytteeseen ja lopulta tammikuussa 1793 tämän tuomitsemisesta kuolemaan. Girondistit yrittivät jarruttaa kuninkaan kuolemantuomiota ja leimautuivat siksi rojalistien myötäilijöiksi. Myös vallankumoussodissa kärsityt tappiot ajoivat sodanjulistusta voimakkaasti kannattaneet mutta sotaa kehnosti johtaneet girondistit entistä pahemmin epäsuosioon. Vuoripuolueen saneltua joukon valtaa keskittäneitä päätöksiä girondistit aloittivat keväällä 1793 konventissa uhmakkaan hyökkäyksen vuoripuolueen tärkeintä tukijaa, Pariisin kommuunia vastaan. Tämän seurauksena touko–kesäkuun vaihteessa tapahtui pariisilaisten uusi kansannousu, joka pakotti konventin erottamaan johtavat girondistit. Vuoripuolue hallitsi tämän jälkeen konventtia heinäkuuhun 1794 saakka.


title: Kansalliskonventti

text: Kansalliskonventti sai 22. kesäkuuta 1793 valmiiksi uuden perustuslain, mutta sodan jatkumisen vuoksi sitä ei koskaan saatettu voimaan. Sodan ja vastavallankumouksellisten kapinoiden muodostaman uhan vuoksi huhtikuussa 1793 perustetusta toimeenpanovaltaan kuuluneesta yhteishyvän valiokunnasta tehtiin vähitellen diktatorista valtaa käyttänyt hallitus. Tässä vaiheessa konventti menetti aloiteoikeutensa ja sai käsitellä pelkästään yhteishyvän valiokunnan tekemiä lakiesityksiä. Useat kansalliskonventin jäsenet osallistuivat yhteishyvän valiokuntaa johtaneen Maximilien Robespierren syrjäyttämiseen eli niin sanottuun thermidorin vallankaappaukseen 27. heinäkuuta 1794. Tästä alkoi konventin historian kolmas vaihe, jossa vuoripuolueen johtavat edustajat erotettiin konventista ja vielä vainojen jäljiltä elossa olleet girondistit kutsuttiin takaisin. Konventti hyväksyi elokuussa 1795 uuden perustuslain, joka johti sen omaan lakkauttamiseen ja direktoriohallituksen perustamiseen. Kansalliskonventti piti viimeisen istuntonsa 26. lokakuuta 1795.


title: Kansalliskonventti

text: Kansalliskonventti lähetti maaliskuusta 1793 alkaen eri puolille Ranskaa täysivaltaisia edustajiaan ("représentants en mission"), joita kutsuttiin myös komissaareiksi. He hoitivat hyvin monenlaisia poikkeusaikaan liittyneitä hallinnollisia tehtäviä, kuten järjestyksen palauttaminen, poliittisista rikoksista epäiltyjen vangitseminen ja kutsuntojen järjestäminen. Jokaisen komissaarin toimialue käsitti kaksi departementtia. Huhtikuusta 1793 alkaen lähetettiin lisäksi jokaiseen armeijaan kolme komissaaria, joilla oli ylivalta sotilaskomentajiin. Keskushallinnon vastaisten kapinoiden lisäännyttyä kesällä 1793 lähetettiin maakuntiin vielä ylimääräisiä konventin edustajia, joista tuli terrorin aikana keskeisiä poliittisen terrorin toimeenpanijoita. Lokakuussa 1793 komissaarit alistettiin yhteishyvän valiokunnalle, mutta muuten heidän valtansa kasvoi entuudestaan. Alkuperäiset komissaarit kutsuttiin takaisin keväällä 1794, mutta tilalle lähetettiin uusia. Järjestelmä lakkautettiin lopulta huhtikuussa 1795.


title: Kansalliskonventti

text: Konventin komissaarit saattoivat käyttää toimivaltaansa erilaisten itselleen läheisten tavoitteiden ajamiseen: esimerkiksi Louis Antoine de Saint-Just yritti edistää yhteiskunnallista tasa-arvoa Elsassissa, Jean-Baptiste Carrier toteutti valtavia joukkoteloituksia Nantesissa ja Joseph Fouché yritti juuria pois kristinuskoa Nièvressä. Thermidor-käänteen jälkeen komissaarit saattoivat johtaa valkoista terroria.


title: Cecil B. Demented

text: Cecil B. Demented on vuonna 2000 ensi-iltansa saanut John Watersin käsikirjoittama ja ohjaama ranskalais-yhdysvaltalainen musta komediaelokuva. Siinä Melanie Griffith esittää tärkeilevää Hollywood-filmitähteä, jonka terroristit kaappaavat näyttelemään omassa underground-elokuvassaan.


title: Cecil B. Demented

text: Elokuvan nimi on väännös elokuvaohjaaja Cecil B. DeMillen nimestä.


title: Ranskan säätyjen yleiskokous

text: Säätyjen yleiskokous (myös yleissäädyt; ) oli Ranskassa ancien régimen aikana säätyvaltiopäivistä käytetty nimitys. Yleiskokouksessa olivat edustettuna kolme säätyä: ensimmäinen sääty eli papisto, toinen sääty eli aateli ja kolmas sääty eli porvaristo. Säätyjen yleiskokous oli luonteeltaan neuvoa-antava ja kuningas saattoi säätää lakeja tai määrätä veroja myös ilman sen hyväksyntää.


title: Ranskan säätyjen yleiskokous

text: Ranskan säätyedustusjärjestelmän juuret olivat 1200-luvulla kehittyneissä korporatiivisen edustuksen käytännöissä. Ensimmäisen kansallisen kolmen säädyn yleiskokouksen kutsui koolle kuningas Filip IV Kaunis huhtikuussa 1302 etsiessään tukea kiistassaan paavi Bonifatius VIII:n kanssa. Useita vastaavia kokouksia järjestettiin 1300-luvun alkupuolelta alkaen, mutta järjestelyjen kömpelyys ja säätyjen jäykkyys päätöksenteossa estivät yleiskokouksen muodostumista institutionaaliseksi lainsäädäntöelimeksi. Myöhemmin ne joutuivat usein korvatuiksi alueellisilla säätykokouksilla, joiden järjestäminen oli helpompaa.


title: Ranskan säätyjen yleiskokous

text: Säätyjen yleiskokouksen piirteet vakiintuivat 1400-luvun loppuun mennessä. Koska hallitsijat eivät välttämättä tarvinneet niiden apua, 1500-luvun alun jälkeen ne kutsuttiin koolle lähinnä sodan tai kriisin aikana. Vuoden 1614 yleiskokouksessa aatelin ja kolmannen säädyn eturistiriidoista johtuneet erimielisyydet estivät päätösten tekemisen ja tämän jälkeen säätyjä ei kutsuttu koolle 175 vuoteen.


title: Ranskan säätyjen yleiskokous

text: Ranskan viimeisen säätyjen yleiskokouksen kutsui koolle kuningas Ludvig XVI talouskriisin aikana vuonna 1789. Kolmannen säädyn edustajat pelkäsivät aatelin ja papiston estävän uudistusten toteuttamisen, joten ne julistautuivat 17. kesäkuuta yksinään koko kansakuntaa edustavaksi kansalliskokoukseksi, mikä enteili historiallisen säätyedustuksen päättymistä. Tapahtumasta käynnistyi Ranskan vallankumous.


title: Kylläisyyden päiväsi ovat luetut

text: Kylläisyyden päiväsi ovat luetut! ("Die Fetten Jahre sind vorbei") on vuonna 2004 ensi-iltansa saanut Hans Weingartnerin ohjaama saksalais-itävaltalainen elokuva Berliinissä asuvista kolmesta nuoresta idealisti-aktivistista törmäyskurssilla kapitalistisen maailman kanssa.


title: Peräpyörä

text: Peräpyörä on polkupyörän peräkärry, jossa lapsi kulkee suunnilleen polkupyörän ajoasennossa ja pystyy polkemaan. Peräpyörää voi kuvata polkupyörän takaosaksi. Peräpyörä voi olla myös kaksipyöräinen ja useammalle lapselle. Peräpyörän ajajalla on yleensä polkupyörän satula, ohjaustanko ja polkimet.


title: Peräpyörä

text: Peräpyörän patentoi kanadalainen yrittäjä Delbert Adams. Adams aloitti ensimmäisenä peräpyörien valmistuksen, Trail-a-Bike, ja alkoi myydä niitä 1990-luvun alussa.


title: Peräpyörä

text: Peräpyöriä on useanlaisia.


title: Peräpyörä

text: Peräpyörät voivat olla yksi- tai monivaihteisia. Niissä on hyvin harvoin jarrut. Peräpyörän ajaja pystyy polkemaan kokonaisuudelle lisää vauhtia, mutta ei jarruttamaan kulkua.


title: Peräpyörä

text: Joissakin ajoasento on pysty, joissakin istuva (vrt. nojapyörä). Eräissä nojaperäpyörissä ei ole ohjaustankoa.


title: Peräpyörä

text: Peräpyörä kiinnitetään polkupyörään (vetopyörään) joko satulaputkeen tai erityiseen tavaratelineeseen. Kiinnitysliittimessä on nivel, joka sallii kääntymisen (sivusuunnassa tai sivu- ja pystysuunnassa, mutta ei kiertymistä) tai mekanismilla, joka käyttää satulaputkea nivelenä. Liittimessä voi olla pikakiinnitysmekanismi. Jotkin peräpyörät voi taittaa pienemmäksi varastointia varten (vrt. Taittopolkupyörä).


title: Peräpyörä

text: Peräpyöriä on sekä yksisatulaisina että tandempyörinä, joissa kaksi lasta ajaa peräkkäin.


title: Peräpyörä

text: Peräpyörää muistuttaa vetotanko, joka muuttaa lapsen pyörän peräpyöräksi.


title: Peräpyörä

text: Suomalaisissa pyöräkaupoissa ei keväällä 2013 ole yleisesti saatavilla peräpyöriä. Tilaukset pitää tehdä pyöräkauppojen, nettipyöräkauppojen kautta. Alla on joitakin valmistajaa ja heidän merkkejään:


title: Ciudad Universitaria de Caracas

text: Ciudad Universitaria de Caracas (”Caracasin yliopistokaupunki”) on Caracasissa sijaitsevan Venezuelan keskusyliopiston pääkampus. Sen suunnittelutyössä oli mukana useita arkkitehteja ja taiteilijoita. Työn pääsuunnittelija oli arkkitehti Carlos Raúl Villanueva. Kampusalue valittiin vuonna 2000 Unescon maailmanperintöluetteloon.


title: Ciudad Universitaria de Caracas

text: Venezuelan keskusyliopiston tausta on vuodessa 1721, jolloin Espanjan kuninkaan Filip V:nnen määräyksestä perustettiin Caracasiin Kuninkaallinen ja paavillinen yliopisto. Se toimi alkuun Santa Rosan seminaarin yhteydessä, ja itsenäinen laitos siitä tuli 1856. Yliopiston tilat olivat tämän jälkeen Pyhän Franciscuksen luostarin entisessä rakennuksessa, mutta pian yliopisto alkoi levittäytyä myös muihin rakennuksiin. Opetuksen hajaantuminen aiheutti ongelmia, ja yliopistossa alettiin suunnitella uuden modernin kampusalueen rakentamista kaupungin laitamille.


title: Ciudad Universitaria de Caracas

text: Uuden kampuksen suunnittelu aloitettiin 1942, ja ensimmäiset suunnitelmat keskittyivät lääketieteellisen tiedekunnan ja kliinisen sairaalan rakennuksiin. Seuraavana vuonna nimitettiin komissio valvomaan rakennustöitä, ja siihen tuli edustajia useista ministeriöistä. Suunnittelutöiden johtoon valittiin arkkitehti Carlos Raúl Villanueva. Villanueva ei ollut vielä ollut mukana vuonna 1943 julkaistussa ensimmäisessä suunnitelmassa, johon oli hahmoteltu jo useita rakennusryhmiä. Hän osallistui vuonna 1944 Bogotán suuntautuneella matkalle, jossa komissio tutki Bogotán yliopistokampusta. Matkan jälkeen päätettiin perustaa arkkitehtuuriryhmä, joka valvoisi koko suunnittelutyötä. Vielä samana vuonna valmistui uusi suunnitelma.


title: Ciudad Universitaria de Caracas

text: Ensimmäisenä aloitettiin vuonna 1945 kliinisen sairaalan ja siihen liittyvien rakennusten rakentaminen. Teknisen koulun rakennustyöt aloitettiin 1947. Ensimmäisen vaiheen rakennukset saatiin valmiiksi 1953, minkä jälkeen projekti kehittyi jatkossa dynaamisesti. Sinä vuonna alkoi Villanuevalle tärkeän arkkitehtuurin tiedekunnan rakentaminen. Tämän jälkeen rakennettiin vielä muitakin tiedekuntarakennuksia, ja viimeiset rakennukset valmistuivat vasta Villanuevan kuoleman jälkeen. Rakennuksiin on tehty tämän jälkeen joitakin muutoksia, ja alueella on noussut myös uusia rakennelmia, esimerkiksi Gorka Dorronsoron suunnittelema insinööritieteiden hallintorakennus.


title: Ciudad Universitaria de Caracas

text: Venezuela nimesi kampusalueen suojelukohteeksi 1994, jolloin alueen kuntoa tutkittiin ja laadittiin tarkkailuohjelma. Unescon maailmanperintöluetteloon kampus listattiin vuonna 2000. World Monuments Fund valitsi arkkitehtuurin tiedekunnan rakennuksen vuoden 2010 suojelua kaipaavien kulttuurikohteiden luetteloon.


title: Lauri Könönen

text: Lauri Sakari Johannes Könönen (4. huhtikuuta 1904 Hamina – 1. maaliskuuta 1971) oli Suomen Puolustusvoimien eversti ja sodanaikainen rykmentin komentaja.


title: Lauri Könönen

text: Könönen kävi reserviupseerikoulun 1924-1925 sekä Kadettikoulun 8. kadettikurssin 1925-1927. Hän toimi nuorempana upseerina ja komppanianpäällikkönä Polkupyöräpataljoona 3:ssa (myöh. JP 3) 1927-1939. Talvisodassa Könönen jatkoi JP 3:ssa komppanianpäällikkönä ja myöhemmin JP 3:n komentajana. Hän toimi myös pataljoonankomentajana JR 8:ssa ja sittemmin komensi PPP 5:a marraskuuhuun 1940 asti. Hän komensi myös JP 2:a vuoden 1940 lopussa.


title: Lauri Könönen

text: Jatkosodan alussa Könönen komensi Sissipataljoona 3:a syyskuuhun 1941, jolloin hän haavoittui. Kesäkuussa 1943 hänet nimitettiin JR 32:n komentajaksi toimien tehtävässä 23.3.1944 asti. Kesäkuusta 1944 eteenpäin hän komensi JR 52:a. Hänet ylennettiin myös everstiksi 23.6.1944. Myöhemmin vuonna 1944 hän toimi Maasotakoulun johtajan apulaisena. Hän osallistui myös Lapin sotaan JP 3:n komentajana sekä Kevyen prikaatin komentajan sijaisena.


title: Lauri Könönen

text: Sodan jälkeen Könönen komensi JR 3:a 1946-1948. Joensuun sotilaspiirin komentajaksi hän oli sijoitettuna 1948-1949. JR 1:a (myöhemmin 1. prikaati) hän komensi 1949-1955. Hämeenlinnan sotilaspiiriä hän komensi 1955-1963. Samalla hän toimi Hämeen sotilasläänin komentajan sijaisena 1957-1960 ja uransa päätteeksi toimi myös vuodet 1963-1964 Hämeen sotilasläänin vakinaisena komentajana.


title: Skorpioni I

text: Skorpioni I oli ensimmäinen kahdesta Ylä-Egyptin hallitsijasta Naqada III -kulttuurin aikana, Egyptin protodynastisella kaudella. Hänen nimensä saattaa viitata skorpionijumalatar Serketiin – tosin Serketin kultti yleistyi vasta Egyptin vanhan valtakunnan aikana, minkä vuoksi Skorpioni I:n nimen on uskottu tulevan muualta.


title: Skorpioni I

text: Skorpioni I oli yksi muinaisen Egyptin ensimmäisistä hallitsijoista ja mahdollisesti Ylä-Egyptin ensimmäinen todellinen kuningas. Hänen uskotaan eläneen Thinisin kaupungissa 100–200 vuotta ennen tunnetumpaa Skorpioni II:ta, joka hallitsi Nekhenin kaupungista käsin.


title: Skorpioni I

text: Skorpioni I:lle kuuluva hauta on löytynyt kuninkaan hautausmaalta Abydosista, jonne thiniittikauden kuninkaat haudattiin. Hauta tunnetaan arkeologisissa piireissä, koska sieltä on löytynyt mahdollisia todisteita muinaisesta viinin käytöstä. Tutkiessaan hautaa arkeologit löysivät kymmeniä muualta tuotuja keraamisia ruukkuja, joiden sisältämä keltainen aines vastaa koostumukseltaan viiniä ja on peräisin noin vuodelta 3150 eaa. Ruukuissa oli myös jäämiä yrteistä, pihkasta ja muista luontaisista aineksista. Haudasta löydettiin myös viinirypäleiden siemeniä, kuoria ja hedelmälihaa.


title: Kantatie 42

text: Kantatie 42 oli Rauman ja Huittisten välinen tie ennen tieosuuden muuttamista valtatieksi 12.


title: Kantatie 42

text: Alun perin kantatie 42 oli Rauman ja Huittisten välinen tie. Kantateiden numerointia jatkettiin 40-sarjan numeroalueelle vuonna 1970 Länsi-Suomessa, kun valtatien 9 uusi linjaus Turun ja Tampereen välillä valmistui. Tässä yhteydessä Auran ja Tampereen välinen vanha valtatie 9 sai kantatienumeron 41 ja Rauman ja Huittisten välinen tie numeron 42. Vuoden 1996 tienumerointiuudistuksessa Valtatie 12 numerointia jatkettiin Tampereelta Raumalle, ja kantatienumero 42 poistui käytöstä.


title: Zoom (Alvin Leen albumi)

text:
Zoom on englantilaisen kitaristi ja lauluntekijä Alvin Leen studioalbumi vuodelta 1992.
Lee on itse tuottanut albumin. Levy-yhtiö on tanskalainen Mega Records.


title: Zoom (Alvin Leen albumi)

text: Vierailevista muusikosta tunnetuimpia ovat Clarence Clemons, George Harrison ja Jon Lord.


title: Zoom (Alvin Leen albumi)

text: Laulujen sanat ovat albumin mukana. Tavanomaisten ihmissuhdekuvausten lisäksi kappaleella "Use That Power" nostetaan esiin ympäristöasiat ja mm. viitataan Tšernobylin ydinvoimalaonnettomuuteen.1. A Little Bit of Love – 3:45


title: Zoom (Alvin Leen albumi)

text: 2. Jenny Jenny – 4:22


title: Zoom (Alvin Leen albumi)

text: 3. Remember Me – 4:35


title: Zoom (Alvin Leen albumi)

text: 4. Anything for You – 4:53


title: Zoom (Alvin Leen albumi)

text: 5. The Price of This Love – 4:04


title: Zoom (Alvin Leen albumi)

text: 6. Real Life Blues – 4:331. It Don't Come Easy – 5:05


title: Zoom (Alvin Leen albumi)

text: 2. Lost in Love – 4:05


title: Zoom (Alvin Leen albumi)

text: 3. Wake Up Moma – 3:55


title: Zoom (Alvin Leen albumi)

text: 4. Moving the Blues – 4:02


title: Zoom (Alvin Leen albumi)

text: 5. Use That Power – 4:19Alvin Leen kerrotaan käyttävän Scalar-merkkisiä kitarankieliä ja Hohnerin huuliharppuja. Hänen kiertuemanagerinaan on toiminut John Hembrow ja muuten Gabriele Skarda.


title: Welcome to Club Casablanca

text: Welcome to Club Casablanca on brittiläissyntyisen laulaja Long John Baldryn studioalbumi vuodelta 1976.


title: Welcome to Club Casablanca

text: Tuottaja ja sovittaja on Jimmy Horowitz ja levy-yhtiö Casablanca Records. Albumi on tehty Yhdysvalloissa.


title: Welcome to Club Casablanca

text: Sivu 1 (kesto 20:32)


title: Welcome to Club Casablanca

text: Sivu 2 (kesto 21:45)


title: Welcome to Club Casablanca

text: Long John Baldryn taustalla on puhaltimin vahvistettu yhtye sekä naislaulaj(i)a.


title: Simme

text: Simme on joki Keski-Sveitsissä. Joen pituus on 55,4 km Simme saa alkunsa Bernin Alpeilta, Wildstrubelin länsipuolelta ja Lenkin eteläpuolelta. Joki laskee Kanderiin Wimmisissä, Spiezin länsipuolella.


title: Simme

text: Simme virtaa Bernin kantonin alueella. Merkittävimmät paikkakunnat joen varrella ovat Lenk, Zweisimmen ja Wimmis. Simme on antanut nimen muun muassa Zweisimmenille, jossa joen kaksi alkuhaaraa yhdistyvät.


title: Simme

text: Simmessä on neljä vesivoimalaa.


title: Simme

text: Simmen virtaama vaihtelee vuosien 1986-2008 tietojen perusteella vuosittain melko vähän: joen vuotuinen keskivirtaama alajuoksulla Latterbachissa, Wimmisin yläpuolella - ennen joen yhdistymistä Kanderiin - on ollut 20 m³/s. Suurin keskivirtaama oli vuonna 1999 (25 m³/s) ja pienin keskivirtaama vuonna 1989 (16 m³/s). Lyhyemmän jakson vaihtelu on suurempaa: suurin vuorokausikeskivirtaama on mitattu vuoden 2005 elokuussa (316 m³/s) sekä pienin vuoden 1997 huhtikuussa (2,1 m³/s).


title: Cesar (departementti)

text: Cesar on yksi Kolumbian 32 departementista. Sen pääkaupunki on Valledupar, pinta-ala 22 905 km² ja asukasluku vuonna 2011 oli 979 100.


title: Cesar (departementti)

text: Departementti sijaitsee Kolumbian koillisosassa. Se on hedelmällistä maanviljelysmaata. Ennen espanjalaisten tuloa alueella asui useita maanviljelystä harjoittavia intiaaniheimoja, ja joillakin niistä on edelleen oma hallintonsa.


title: Mega Man Battle Network

text: Mega Man Battle Network (Japanissa Battle Network Rockman EXE (バトルネットワーク ロックマンエグゼ)) on Capcomin kehittämä ja Game Boy Advancelle julkaisema videopeli. Se on "Mega Man Battle Network"-sarjan ensimmäinen peli. Se julkaistiin Japanissa GBA:n julkaisun yhteydessä 21. maaliskuuta 2001 sekä Euroopassa ja Pohjois-Amerikassa myöhemmin samana vuonna.


title: Mega Man Battle Network

text: "Battle Network" sijoittuu 2000-luvulle maailmaan, jossa yhteiskuntaa ja arkea ohjaa internet. Käyttäjät voivat olla vuorovaikutuksessa ja tutkia lähes mitä tahansa elektronista laitetta käyttämällä erittäin kehittyneitä "NetNavi" internet avatareja. Pelissä seurataan nuorta poikaa, Lan Hikaria ja hänen NetNavia, MegaMan.EXE:ä samalla kun he ratkovat "WWW" organisaation aloittamaa rikossarjaa. Edeltäjissä lajityyppinä olleen tasohyppelyn sijaan "Battle Network" on taktinen roolipeli (RPG), jossa pelaaja ohjaa vuorotellen pelin ulkopuolisessa maailmassa Lania ja MegaMan.EXE:ä virtuaalimaailmassaan. Taistelut painottuvat reaaliaikaisen taktiikan lajityyppiin; "Battle Chipseiksi" nimettyjä erikoiskykyjä voidaan käyttää lukuisten tietokonevirusten hoitelemiseen pelin verkkoympäristöissä.


title: Mega Man Battle Network

text: "Battle Network" kehitettiin päihittämään Nintendon käsikonsolipelien RPG menestystavaramerkki Pokémon. Tuottaja Keiji Inafunen mukaan kehittäjätiimi halusi "Battle Networkin" tunnistamaan nimenomaan nuorien pelaajien luomaa asennetta todelliseen maailmaan ja pelattavuusmalliin, joka sekoittaa perinteistä toimintaa ja RPG-elementtejä. Battle Network sai arvostelijoilta positiivisia vastaanottoja. Sen epäsovinnaiselle taistelujärjestelmälle merkittävää kiitosta ja sen esitys oli hyvin pidetty. Pelin juoni kuitenkin sai ristiriitaisia mielipiteitä. Peliä seurasi useita jatko-osia ja spin-off nimikkeitä sekä muuta mediaa.


title: Chocó

text:
Chocó on yksi Kolumbian 32 departementista. Sen pääkaupunki on Quibdó, pinta-ala 46 530 km² ja asukasluku vuonna 2011 oli noin 480 800.
Chocó sijaitsee maan luoteisosassa, ja sillä on rantaviivaa sekä Tyynenmeren että Karibianmeren puolella.


title: Mallotus

text: Mallotus:


title: Córdoba (Kolumbia)

text: Córdoba on yksi Kolumbian 32 departementista. Sen pääkaupunki on Montería, pinta-ala 25 020 km² ja asukasluku vuonna 2011 oli noin 1,6 miljoonaa.


title: Córdoba (Kolumbia)

text: Córdoba on perustettu vuonna 1951. Se on saanut nimensä itsenäisyystaistelija José María Cordoban mukaan.


title: Mega Man Battle Network 2

text: Mega Man Battle Network 2 (Japanissa Battle Network Rockman EXE 2 (バトルネットワーク ロックマンエグゼ2)) on Capcomin kehittämä ja Game Boy Advancelle julkaisema videopeli. Se on "Mega Man Battle Network"-sarjan toinen peli. Peli julkaistiin Japanissa 14. joulukuuta 2001 sekä Pohjois-Amerikassa ja Euroopassa vuonna 2002. Pelin tarina jatkuu siitä mihin Mega Man Network Transmissionin tapahtumat jäivät.


title: Guainía

text:
Guainía on yksi Kolumbian 32 departementista. Sen pääkaupunki on Puerto Inírida, pinta-ala 72 238 km² ja asukasluku vuonna 2011 oli noin 38 900.
Guainía sijaitsee maan itäosassa, Brasilian ja Venezuelan rajalla. Siellä on laajoja tasankoja, vuoria, kukkuloita ja jonkin verran sademetsää.


title: La Guajira

text:
La Guajira on yksi Kolumbian 32 departementista. Sen pääkaupunki on Riohacha, pinta-ala 20 848 km² ja asukasluku vuonna 2011 oli noin 846 600.
La Guajira sijaitsee maan koillisosassa. Se on kapea niemimaa, joka työntyy Karibianmereen.


title: Jalkapallon B-poikien SM-sarja

text: Jalkapallon B-poikien SM-sarja on Suomen Palloliiton alainen nuorten jalkapallosarja. Siihen ovat oikeutettuja osallistumaan alle 17-vuotiaat pelaajat. Vuonna 2015 ikärajana on 1. tammikuuta 1998 tai myöhemmin syntyneet.


title: Jalkapallon B-poikien SM-sarja

text: Lähde:


title: Luodonkylä

text:
Luodonkylä on kylä Eurajoella, entisen Luvian kunnan alueella, Satakunnassa. Vuoden 2005 lopussa kylässä oli yhteensä
328 asukasta, joista 160 on naisia ja 168 miehiä.


title: Sihl

text: Sihl on joki Keski-Sveitsissä. Sen pituus on 68,1 km


title: Sihl

text: Sihl saa alkunsa Schwyzin kantonissa sijaisevalta Hoch-Ybrigin alueelta, Druesbergin pohjoispuolelta. Joki kulkee Zürichin keskustassa päärautatieaseman laiturialueen alitse ja laskee Limmattiin aseman pohjoispuolella. Yläjuoksullaan Sihl virtaa Einsiedelniin rakennetun Sihlsee-nimisen patojärven kautta.


title: Sihl

text: Sihl virtaa Schwyzin, Zugin ja Zürichin kantonien alueella. Merkittävimmät paikkakunnat joen varrella ovat Adliswil ja Zürich.


title: Sihl

text: Sihlssä on neljä vesivoimalaa. Lisäksi osa joen vedestä ohjataan Sihlseestä suoraan Zürichjärveen, jonka rannalla Altendorfissa, lähes 500 metriä Sihlseetä alempana, on Etzelwerk AG:n omistama vesivoimalaitos. Voimalaitoksen vuosituotanto on keskimäärin noin 270 GWh.


title: Sihl

text: Sihl on Sihlseen avulla säännösteltävä joki. Sihl on suhteellisen pitkä, Sveitsin 13:nneksi pisin joki (68 km). Toisaalta valuma-alue on vain 341 km² eli valuma-alueen leveys on keskimäärin viisi kilometriä.


title: Sihl

text: Sihlin virtaama vaihtelee vuosien 1938-2008 tietojen perusteella vuosittain melko vähän: joen vuotuinen keskivirtaama alajuoksulla Sihlhölzlissä, Zürichissä - ennen joen yhdistymistä Limmattiin - on ollut 7 m³/s. Suurin keskivirtaama oli vuonna 1999 (10 m³/s) ja pienin keskivirtaama vuonna 1989 (4 m³/s). Lyhyemmän jakson vaihtelu on merkittävää: suurin vuorokausikeskivirtaama on mitattu vuoden 2005 elokuussa (280 m³/s) sekä pienin vuoden 1950 tammikuussa (0,8 m³/s).


title: Vilho A. Pesola

text: Vilho Aleksanteri Pesola (20. marraskuuta 1892 Turku – 31. joulukuuta 1983) oli suomalainen kasvinjalostaja. Hän oli Maatalouden tutkimuskeskuksen kasvinjalostuslaitoksen johtaja ja professori 1930–1960. Hän kehitti useita jalosteita, muun muassa rukiin, vehnän ja herneen. Hänet tunnettiin myös toiminnastaan järjestötoiminnassa, erityisesti nuorisoseuraliikkeen johtotehtävissä.


title: Vilho A. Pesola

text: Kun Maatalouden tutkimuskeskukseen oli perustettu 1926 varsinainen kasvinjalostusosasto ja siirretty Jokioisiin 1928, laitosta johti Pesola ja vastasi siellä vehnän jalostuksesta vuodesta 1929. Ansiokkainta hänen toimintansa oli 1940-luvun lopulla ja 1950-luvun alussa. Hänen jalosteistaan menestyksekkäimpiä ovat olleet Vakka-syysvehnä ja Apu-kevätvehnä. Pesolan jäätyä eläkkeelle 1960 vehnän jalostustyö hiipui.


title: Vilho A. Pesola

text: Pesola oli Suomen Luonnonsuojeluliiton perustamiskutsun allekirjoittajia 1938.


title: Vilho A. Pesola

text: Pesolan veli oli säveltäjä Väinö Pesola.


title: Mega Man Battle Network 3

text: Mega Man Battle Network 3 (Japanissa Battle Network Rockman EXE 3 (バトルネットワーク ロックマンエグゼ3)) on Capcomin kehittämä ja Game Boy Advancelle julkaisema videopeli. Se on "Mega Man Battle Network"-sarjan kolmas osa ja se julkaistiin Japanissa vuonna 2002 sekä Pohjois-Amerikassa ja PAL-maissa vuonna 2003. Vaikka Pohjois-Amerikassa ja Euroopassa markkinoitiin samanaikaisesti kahta täydentävää versiota pelistä (Blue ja White), tätä ei tapahtunut Japanissa. Pelistä julkaistiin alkuperäinen versio Japanissa, mutta siitä julkaistiin muutamaa kuukautta myöhemmin Black (ブラック) versio, joka sisältää bugikorjauksia, uusia alueita, valinnaisia pomoja, sekä muita parannuksia.


title: Väinö Pesola

text: Väinö Johannes Pesola (28. toukokuuta 1886 Kaarina – 20. huhtikuuta 1966 Helsinki) oli suomalainen säveltäjä ja kuoronjohtaja.


title: Väinö Pesola

text: Pesolan vanhemmat olivat kansakoulunopettaja Matti Pesola ja Aleksandra (Sanni) Sofia Gestrin ja puoliso vuodesta 1920 voimistelunopettaja Alma Esteri Salminen. Hänen veljensä oli kasvinjalostaja Vilho A. Pesola. Pesola valmistui filosofian maisteriksi vuonna 1919 ja opiskeli kotimaan lisäksi Budapestissa, Wienissä ja Milanossa. Pesola opiskeli useita aineita Helsingin yliopistossa ja liittyi myös Ylioppilaskunnan Laulajiin, jossa laulajaveljet antoivat hänelle lempinimen Poloneesi. Musiikkiopintoja hän suoritti Erkki Melartinin ja Ilmari Krohnin johdolla ja myöhemmin hän oli myös Leo Funtekin sävellys- sekä kapellimestarioppilaana.


title: Väinö Pesola

text: Pesola sai ensimmäiset kokemuksensa kuoronjohdosta turkulaisen Nuori Laulu -kuoron vetäjänä vuodesta 1909 alkaen. Kuoron muodostivat suurelta osin Varsinaissuomalaisen Osakunnan kuoron entiset laulajat. Pesolan tiedetään Turussa johtaneen myös epäsäännöllisesti konsertoinutta Turun koululaisorkesteria ainakin vuonna 1915, jolloin hän asui jo vakituisesti Helsingissä. Kymmenluvulla Pesola johti parin vuoden ajan Polyteknikkojen Kuoroa sekä ainakin yhtenä kesänä myös YL:n kesäkuoroa kotimaan kiertueella. Pesola jatkoi sävellysopintojaan 1920- ja 1930-luvulla Wienissä ja Budapestissä Hans von Koesslerin ja Carl von Prochaczkan johdolla. Hän toimi Helsingin työväen mieskuoron johtajana 1911–1938, Kilven kuoron johtajana 1926–1938 ja 1940–1950 sekä lyhyempiä aikoja muissa kuoroissa. Pesola oli myös monien laulujuhlien yleisjohtaja. Elämänsä loppuvuosina hänet kutsuttiin useiden kuorojen kunniajäseneksi tai -johtajaksi. Hän piti kymmenkunta sävellyskonserttia, johti pariasataa kuorokonserttia ja sai noin kaksikymmentä palkintoa sävellystyöstään.


title: Väinö Pesola

text: Pesola toimi Valtion säveltaidetoimikunnan sihteerinä yli kahdenkymmenen vuoden ajan ja sivistysjärjestöjen kansankonsevatorion johtokunnassa tätäkin pidempään. Yleisradion ohjelma-ja hallintoneuvostossa Pesola työskenteli vuodesta 1936. Erityisesti häntä arvostettiin sillanrakentajana työväen ja porvarien kulttuuriklikkien välillä ja hänelle myönnettiin viides Suomen Työväen Musiikkiliiton kultainen ansiomerkki. Pesola oli "Suomen Sosialidemokraatti" -lehden musiikkiarvostelija vuodesta 1918. Hänelle myönnettiin professorin arvonimi 1956.


title: Väinö Pesola

text: Pesolan sävellyksiin kuuluu muun muassa sinfonioita, orkesterisarjoja, ooppera "Ulkosaarelaisia", jousikvartetto, kantaatteja sekä kuorolauluja:


title: Huippu-urheilun muutostyöryhmä

text: Huippu-urheilun muutostyöryhmä oli Suomen olympiakomitean kesällä 2010 asettama toimikunta, jonka tehtävänä oli uudistaa suomalaista urheiluelämää. HUMU:n jäseniksi valittiin viisi nimekästä urheiluvaikuttajaa. Se jätti loppuraporttinsa joulukuussa 2012. Keskeiseksi teemakseen ryhmä otti "urheilijan polun".


title: Huippu-urheilun muutostyöryhmä

text: Ryhmän jäseniä olivat alkuvaiheessa Kuortaneen valmennuskeskuksen johtaja Tapio Korjus, jääkiekkovalmentaja Erkka Westerlund, ampujien valmennusjohtaja Leena Paavolainen, mäkihyppyvalmentaja Mika Kojonkoski ja SLU:n pääsihteeri Jukka Pekkala. Westerlundin tilalle tuli myöhemmin Lentopalloliiton valmennuspäällikkö Antti Paananen. Ryhmä ei aloittanut puhtaalta pöydältä, vaan aikaisemmat Tapani Ilkan (2002), Kalevi Kivistön (2004) ja Risto Niemisen (2010) työryhmät olivat pohtineet samoja teemoja. Olympiakomitea antoi työryhmälle tavoitteeksi Niemisen ryhmän mietinnössä esitettyjen visioiden toimeenpanon, huippu-urheilun toimijoiden yhteistyön tehostamisen, huippu-urheilun kehittämisen integroinnin muihin liikunnan kehitysprosesseihin, huippu-urheilun resurssien selkiyttämisen ja keskeisten toimijoiden sitouttamisen huippu-urheilun muutokseen.


title: Huippu-urheilun muutostyöryhmä

text: Ryhmä asetti visioksi, että Suomi on vuonna 2020 paras Pohjoismaa sekä tulosten että toimintamallin tehokkuuden näkökulmasta. Raporttia on kritisioitu siitä, ettei urheilulajeja siinä priorisoida, eli ei oteta kantaa, mihin rajalliset resurssit tulisi suunnata.


title: Urpo Pesonen

text: Urpo Rafael Pesonen (8. toukokuuta 1915 Helsinki – 22. tammikuuta 1994 Lahti) oli suomalainen viulutaiteilija, kapellimestari ja kuoronjohtaja. Hän opiskeli Saksassa, Itävallassa ja Yhdysvalloissa. Hän piti ensikonserttinsa viulistina vuonna 1940 ja johti jatkosodan aikana Uhtuan suunnan rintamaorkesteria. Sodan jälkeen Pesonen toimi Oulun kaupunginorkesterin johtajana 1944–1959, Oulun musiikkiopiston johtajana 1952–1959 sekä Lahden kaupungin musiikinjohtajana ja Lahden kaupunginorkesterin kapellimestarina 1959–1978. Hän vieraili kapellimestarina myös Ruotsissa ja Neuvostoliitossa.


title: Urpo Pesonen

text: Hänen isänsä oli herännäisyyden johtohenkilöihin kuulunut säveltäjä, kansanedustaja Matti Pesonen.


title: Öiset leikit

text: Öiset leikit ("Nattlek") on Mai Zetterlingin ohjaama ruotsalainen draamaelokuva vuodelta 1966. Elokuva kuvaa miehen yritystä päästä eroon muistikuvista neuroottisesta äidistään. Elokuvassa lomittuvat kaksi tarinaa, jotka kertovat miehestä aikuisena ja 12-vuotiaana.


title: Öiset leikit

text: "Öiset leikit" oli Ruotsin virallinen edustaja Venetsian biennaalissa 1966. Elokuva herätti suurta huomiota insestiteemansa sekä julisteessa olleen yhdyntää esittävän Leonardo da Vincin piirustuksen takia. Elokuvan julkinen esitys peruutettiin ja vain yksi näytös arvostelijoille tuomareille ja toimittajille sallittiin. "Öisten leikkien" esittäminen sallittiin Italiassa ja Ranskassa vasta sensuurin toimenpiteiden jälkeen.


title: Ortokolmio

text: Ortokolmioksi kutsutaan geometriassa sellaista kolmiota, joka saadaan yhdistämällä referenssikolmion korkeusjanojen kantapisteet janoilla toisiina. Kolmion sivun kantapiste on se kohta, johon vastaisesta kulmasta vedetty korkeusjana, tai korkeusjanan jatke, osuu.


title: Ortokolmio

text: Ortokolmio, joka syntyy kolmion sivuilla olevista pisteistä, luokitellaan sisäkolmioksi. Tällainen ortokolmio on siten eräs kolmion sisäkolmio. Korkeusjanan kantapiste voi jäädä myös kolmion sivun jatkeelle eli kolmion ulkopuolelle, jolloin ortokolmio ei ole enää sisäkolmio. Kaikista sisäkolmioista ortokolmiolla on pienin piiri.


title: Ortokolmio

text: Jos teräväkulmaisen referenssikolmion formula_1 sivujen pituudet ovat formula_2 ja sivujen vastaiset kulmat formula_3, ovat sen ortokolmion sivujen pituudet formula_4


title: Ortokolmio

text:
Ortokolmion pinta-ala on
missä R on alkuperäisen kolmion formula_1 ympäröivän ympyrän säde.


title: Ortokolmio

text: Referenssikolmion korkeusjanat, tai niiden jatkeet, ovat konkurrentit eli ne leikkaavat samassa pisteessä, jota kutsutaan ortokeskukseksi O. Korkeusjanat lähtevät myös ortokolmion kärjistä puolittaen näiden kulmat. Referenssikolmion ortokeskus on siten ortokolmion kulmanpuolittajien leikkauspiste.


title: Ortokolmio

text:
Teräväkulmaisen kolmion korkeusjanat ovat ortokolmion kulmien kulmanpuolittajat. Ortokolmion sisään voidaan piirtää ympyrä siten, että ympyrä sivuaa kaikkia sen sivuja. Tämän ympyrän keskipiste sijaitsee alkuperäisen kolmion ortokeskuksessa O. Ympyrän keskipiste kuuluu Eulerin suoralle. Sisään piirretyn ympyrän säde formula_10 on
missä R on alkuperäisen kolmion ympäröivän ympyrän säde. Ortokolmion ympäri piirretyn ympyrän säde formula_12 on


title: Tylppäkulmainen kolmio

text: Tylppäkulmainen kolmio on geometriassa kolmio, jolla on yksi kulmista yli 90° eli tylppä kulma, ja muut kaksi kulmaa teräviä kulmia.


title: Tylppäkulmainen kolmio

text: Jos valitaan tasolta satunnaisesti kaksi pistettä ja oletetaan niiden muodostavan kolmion pisimmän sivun päätepisteet, voidaan niiden kautta piirtää ympyrä käyttäen pisintä sivua sen halkaisijana. Tällöin tylppäkulmaisen kolmion kolmas piste sijaitsee tämän ympyrän sisäpuolella. Toisaalta, jos tylppäkulmaisen kolmion ympäri piirretään ympyrä, voidaan tähän ympyrään aina vetää halkaisija, jonka toiselle puolelle kolmio jää kokonaisuudessaan.


title: Wilhelm Fritz von Roettig

text: Wilhelm Fritz von Roettig (25. heinäkuuta 1888 – 10. syyskuuta 1939) oli saksalainen kenraali. Hänen sotilasarvonsa oli SS-Brigadeführer ja hän palveli Waffen-SS-joukoissa Puolan offensiivin aikana. Von Roettig oli ensimmäinen toisessa maailmansodassa kaatunut kenraali. Hän kuoli 10. syyskuuta 1939 (klo 14.15:n aikoihin) Opocznon lähistöllä, kun konekiväärein aseistetut puolalaiset joukot hyökkäsivät hänen autosaattueensa kimppuun. Myöhemmin miehitetyssä Prahassa nimettiin katu von Roettigin muistoksi.


title: Šimozero

text: Šimozero (, vepsäksi "Šimgäŕv") on järvi Vologdan alueen Vytegran piirin Oštan kunnassa. Sen pinta-ala on veden pinnan ollessa ylimmillään 8,2 neliökilometriä. Kuivana aikana järvi on puolta pienempi. Valuma-alueen laajuus on yli 100 neliökilometriä.


title: Šimozero

text: Vepsän ylängöllä sijaitsevan järven vedet laskevat karstimaassa olevan aukon kautta. Kalalajeja ovat särki, ahven ja salakka. Šimozero lähiympäristöineen muodostaa rauhoitusalueen.


title: Šimozero

text: Järven rannoilla on sijainnut samanniminen vepsäläiskylien ryhmä Šimozero. Nykyään alue on täysin asumaton.


title: Uuno Pesonen

text: Uuno Pesonen (16. heinäkuuta 1892 Joensuu – 6. helmikuuta 1978) oli suomalainen geodeetti. Hän oli vanhempi valtiongeodeetti 1928–1959 ja professori vuodesta 1949. Hän oli Teknillisen korkeakoulun geodesian dosentti 1954–1959. Hän johti vuosina 1929, 1933, 1935 ja 1938 Itämeren ympärysmaissa Baltisen geodeettisen komission kansainvälisiä perusviivanmittausretkikuntia. Hän oli Suomen esperantoliiton puheenjohtaja vuosina 1938–1950.


title: Metro (ravintola)

text: Metro oli Lahdessa vuoteen 2013 saakka toiminut olutravintola. Metron erikoisuutena voidaan pitää sitä, että se toimi Lahden Alatorin alla entisissä yleisen käymälän tiloissa, baaritiskin ollessa entisen käymälän lippukassan paikalla. Ravintola profiloitui rauhalliseksi laajan valikoiman erikoisolut- ja sahtiravintolaksi, joka sai huomiota sekä kotimaisten että ulkomaisten olutharrastajien keskuudessa . Toimintaa pyöritti yrittäjä Kari Kaksonen .


title: Metro (ravintola)

text: Ravintola Metro toimi Lahden alatorilla 1990-luvun alusta noin kahdenkymmenen vuoden ajan . Lahden alatorilla on sijainnut käymälä jo 1879 vuodesta lähtien toimien aluksi pienen arestihuoneen ulkorakennuksessa . Metron käytössä ollut entinen yleinen käymälähuoneisto valmistui vuonna 1952 ja se oli kaupunginarkkitehti Arvi Lepikön suunnittelema . Metron toiminta kuitenkin loppui keväällä 2013. Alueella alkoivat arkeologiset kaivaukset, jotka liittyvät uuden toriparkin rakentamiseen. Kaivaukset ovat mittavimmat, joita alueella on tehty. Lisäksi Hämeen ELY-keskus vaati Lahden kaupungilta, että alueella tehdään puhdistustöitä johtuen Alatorin ympäristössä vuosina 1930-1950 sijainneen huoltoaseman aiheuttamasta maaperän pilaantumisesta . Arkeologisten kaivausten ja maanpuhdistustöiden johdosta entisen käymälän tilat purettiin ja näin ollen myös Metro-ravintolan toiminta loppui. Metron yrittäjä Kaksonen haki Lahden kaupungilta korvauksia vuokrasopimuksen oikeudettomasta irtisanomisesta, mutta Lahden kaupunginhallitus torjui korvausvaatimukset . Yrittäjän mukaan vaihtoehtoisia keinoja maan puhdistamiseksi ilman ravintolatilojen hävittämistä ei selvitetty . Lahden kaupungin edustajien mukaan maan puhdistustoimet vaativat entisten käymälätilojen hävittämisen .